text:
Zacharias
Jógvan Júst Rasmussen skrivar:
21. august tók Harrin tænara Sín, Zacharias Zachariassen, heim til Sín. Hugsaði kanska at luta nøkur minni og gullkorn frá Zachariasi.
Menniskjað Zacharias
• Fyrsta minni, eg havi um Zacharias, var einaferð hann talaði í Betesda. Eg havi verið heilt lítil tá. Eg bleiv so spentur, tá ið eg sá hann á talarastólinum, og spurdi mammu, um hatta var
Jim Reeves. Teir munnu hava líkst nógv í mínum barnaeygum. Mamma fór at flenna, og er tað nokk einasta barnaminni, eg havi um at nakar vaksin flenti á møtinum.
• Eitt annað minni er frá tíðini, tá ið mamma var vorðin sjúk og lá á hospitalinum. Pápi, Karin og eg vóru á veg út úr Parnassinum á Hotel Hafnia og møta Zachariasi, sum er á veg inn. Hann steðgar og spyr, hvussu mamma hevur tað. Minnist, hvussu imponeraður eg var, at hann skuldi vita, hvørji vit vóru, og at mamma var sjúk.
• So eitt minni afturat. Eg var á barnalegu og hevði fingið ilt í annað beinið. Tað hevur nokk ikki havt tað stóra upp á seg, men Zacharias sá, at eg hevði fingið ilt og spurdi, hvat bagdi. Løgið, hvussu slíkt situr eftir.
Lærarin Zachariassen
Mong okkara hava rík minni frá barnamøtunum, Zacharias plagdi at hava saman við vitjandi eingilskmonnum. Ein søga hjá Zachariasi, sum serliga situr eftir, er søgan um hønuna, sum bjargaði ungum sínum, tá ið eldur kom í bóndagarðin, og alt fór upp í royk. Høsnarungarnir vóru bjargaðir, tí mamman hevði fjalt teir undir veingjum sínum. Søgan er ein rík lýsing av Kristusi, og dugdi Zacharias sera væl at lýsa tað.
Bíbliulærarin Zacharias var nakað serligt. Minnist, stutt eftir at eg var farin á bíbliuskúla, at eg fekk eina útvarpstalu hjá honum sendandi. Evnið var Hebrearabrævið. Vit høvdu júst tá um Hebrearabrævið í skúlanum, og var tað imponerandi at hoyra, hvussu væl Zacharias kendi hesa bókina. Hann tosaði út frá kapitli 9 um verk Kristusar í tátíð, nútíð og framtíð. Vers 26, segði hann, sigur um Kristus, at Hann er “opinberaður eina ferð fyri allar til at taka burt syndina við ofri Sínum.” Tað er frelsan í tátíð. Vers 24, segði hann, sigur um Kristus, at “Hann fór inn í sjálvan Himmalin fyri nú at stíga fram fyri ásjón Guds, okkum til besta.” Tað er frelsan í nútíð. Vers 29, segði Zacharias, sigur um Kristus, at Hann skal “aðru ferð – uttan synd – opinbera Seg, teimum til frelsu, sum bíða eftir Honum.” Tað er frelsan í framtíð.
Øll, sum hava lurtað eftir Zachariasi, vita, at hetta um frelsuna í tátíð, nútíð og framtíð var nakað, sum hann ofta talaði um. Bert fyri nøkrum fáum vikum síðani lurtaði eg eftir nøkrum bíbliutímum hjá honum á “Orðið.fo.” Hann talaði um hetta sama evnið og vísti á, hvussu rættvísgerðingin serliga hevur við frelsuna í tátíð at gera, at heilaggerðingin hevur serliga við frelsuna í nútíð at gera og at dýrdargerðingin hevur serliga við frelsuna í framtíð at gera. Hann hevði upplivað frelsuna í tátíð og nútíð. Nú hevur hann eisini upplivað hana í framtíð.
Slóðbrótarin Zacharias
Zacharias var slóðbrótari. Hann var fyrsti føroyingurin úr okkara samkomum at fara á bíbliuskúla og í nýggjari tíð at fara í fulltíðartænastu. Tá ið Brynleif tók stig til at fara undir barnalegur, átti Zacharias ein týðandi lut. Í 1965 bjóðaði hann David Peckham, vinmanni sínum úr Moorlands, til Føroya. Pecham var við New Tribes Mission (NTM), og var hetta byrjanin til samarbeiðið millum NTM og føroysku samkomurnar. Ein hevur ofta verið spurdur av trúboðarum innan NTM, hvussu tað ber til, at tað eru so nógvir føroyingar við NTM. Hetta er jú eingin sjálvfylgja. Eitt nú eru næstan eingir skotar við NTM. Tað kunnu sjálvandi nógvar grundir verða givnar fyri nærknýtta sambandinum, men eitt kunnu vit við vissu siga: Tað byrjaði við, at Zacharias bjóðaði einum vinmanni til Føroya.
—————-
Vit báðir Zacharias høvdu bíbliutímarnar á eini ungdómslegu í Zarepta í 1991. Zacharias talaði um Samson. Í Dómarabókini 16.17 sigur Samson: “So missi eg styrki mína … og verði sum ein og hvør annar.” Viðmerkingin hjá Zachariasi til versið var: “Hatta er júst tað, Satan er úti eftir, at vit skulu vera sum ein og hvør annar.”
Vit kunnu siga um Zacharias, at hatta kláraði Satan ikki at gera við hann. Hann var maður Guds til tað síðsta.


c: text/html

text:
Men tað vóru vit sum fingu fyrsta málið, ið Rebekka Benbakoura skoraði. Bólturin kom innfyri, og tað sá út, sum hon misti bóltin til ein verjuleikara. Tó Rebekka gavst ikki á hondum men stríddi seg til bóltin aftur og megnaði at seta hann flott í málið til HB-leiðslu.
Milja R Simonsen skoraði okkara seinna mál. Bólturin var sendur fram í høgra borð, og har fór Milja við miklari ferð rundan um verjuleikaran og sendi bólti nakað útifrá í handara horn til 2-0. Aftur eitt gott mál.
Í seinna hálvleiki fekk Kára Djurhuus hjá EBS/Skála ein langan bólt frá vinstru, tamdi hann væl, og sendi hann síðani hegnisliga í netið til 2-1.
Fleiri mál komu ikki, og vóru HB kvinnurnar sera nøgdar við sigurin, tí stórur munur var ikki á liðunum.
U17 genturnar liggja væl fyri í kappingini. Fremst er KÍ við 7 stigum aftaná 3 dystir, og á øðrum plássi liggur HB við 6 stigum fyri 2 dystir.
Um 14 dagar hittast hesi bæði liðini í toppdysti, og tá fáa vit ein ábending um, hvussu kappingin fer at laga seg í ár. Flott avrik og hjartaliga til lukku við góða sigrinum.

robotstxt: allowed

filter: keep


text:
Landsins 1. flokkar fáa súkkluhjálmar
28-08-2015
Næmingarnir í 1. flokki í Velbastaðar skúla vóru spentir í morgun, tá Ferðslutrygd vitjaði tey. Eins og undanfarin ár fáa landsins 1. flokkar súkkluhjálm.
Tey vóru hugagóð, tá Ferðslutrygd greiddi frá um hjálm, og hví hann er umráðandi at brúka, tá vit súkkla, standa á rulluskoytum ella á rennihjóli. Fleiri søgdu søgur um, tá tey høvdu brotið arm, fingur ella bein, at tá bar til at fáa tað í rættlag. Álvarsligari er, um høvdið tekur í, tí tá kann vera verri at bøta.
Ávirkan á skaðar á høvur
Súkkluhjálmur kann ikki fyribyrgja, at óhapp koma fyri, eins og hann ikki kann byrgja fyri øllum skaðum á høvdið. Men ert tú óheppin, og dettur av súkkluni, minkar vandin fyri skaðar á skalla, høvd og heila við upp í 50 %.
Hvussu virkar súkkluhjálmur?
Súkkluhjálmur virkar í fyrra lagi við at javna stoytin móti høvdinum yvir eina størri flatu. Í øðrum lagi forðar hann fyri, at hvassir lutir, so sum steinar ellar hvassir lutir á súkkluni, sleppa gjøgnum húðina ella skallan. Hetta kann minka ella forða skaða á heila og skalla.
Eins og undanfarin á verða hjálmarnir latnir landsins 1. floksnæmingum í samstarvi millum Tryggingarfelagið Føroyar, Trygd og Ráðið fyri Ferðslutrygd. Innan tvær vikur eru hjálmarnir komnir til allar fólkaskúlar.
« Aftur


text:
Í døgunum 24., 25. og 26. oktobur 2012 verður undirvíst í dansi í Fimleikarhøllini á Glyvrum.
Tað eru tær báðar Anna Kirstin Thomsen og Mia Cameron, sum nógv kenna úr dansiumhvørvinum, sum fara at undirvísa í sambandi við Mentanarvikuni Skýming.
Undirvíst verður í line-dansi og standard dansum m.a. eingilskum dansi, foxtrot, quick-step, rock’n roll og valsi. Hetta eru dansir, sum vanliga verða nýttir til veitslur. Dentur verður lagdur á at læra fólkið dansirnar frá A-Z .
Skeiðið er fyri øllum dansiáhugaðum. Nýbyrjarum og fyri teimum sum áður hava luttikið í danskiskeiði, ungum, vaksnum, pørum og støkum.
Øll kunnu vera við.


text:
Sverri Egholm
03.01.2018 - 17:46
Tíðindi > Samfelag & Politikkur > Arbeiðsmarknaður
- Sum støðan er beint nú, eru vit bumbað ártíggju aftur í tíðina, har vit sum foreldur vóru heima við børnunum, og fingu ikki ríka samfelagið og egin áhugamál.
- Í so máta má sigast, at námsfrøðingar eiga æruna av hesum modernaða samfelagnum. Uttan tykkum fáa vit ikki farið til arbeiðis.
Tað segði Katrin Jacobæus, ein av fyriskiparunum til stuðulstiltakið til frama fyri pedagogum, sum var á Vaglinum seinnapartin. Hon og hini 500 fólkini, sum vóru møtt upp vístu sín fulla stuðul til pedagogarnar, sum nú skjótt hava verið í verkfalli og verkbanni í tríggjar vikur.
- Satt at siga veit eg ikki rættiliga hvat ein námsfrøðingur ger dagliga. Men eg kenni úrslitið av børnunum hjá mær. Knappliga dugir dóttir mín orðingar ella rørslur sum eg ikki hava lært hana. Tá tað er sagt, veit eg faktiskt heldur ikki hvat ein bankamaður ger dagliga, men eg veit um annar teirra manglar, so rakar tað mín dagligdag, segði hon.
- Um vit ikki høvdu henda trygga ansingaháttin, vildi eg ikki hættað mær til arbeiðis.
Hon legði afturat, at hóast hon og hini foreldrini ikki fáa farið til arbeiðis skulu pedagogarnir ikki halda seg aftur, men standa saman um kravið um eina virðiliga løn.
Katrin Jacobæus heitti á Anniku Olsen, forkvinnu í Arbeiðsgevarafelagnum og Kristinu Háfoss, fíggjarmálaráðharra, fara aftur til samráðingarborðið og fáa hesa ósemjuna loysta.
Sí myndir frá tiltakinum her
Katrin Jacobæus (Mynd: Sverri Egholm)
(Mynd: Sverri Egholm)


text:
Eftir at hava verið tann bilaframleiðarin, sum seldi flest bilar frá 2012 til 2015, bleiv Toyota yvirhálað av Volkswagen í fjør. Í eini uppgerð, sum e24.no vísir til, sæst at sølan av bilum frá Volkswagen samlað varð 10,3 milliónir í fjør. Tað er ein vøkstur upp á 3,8 prosent í mun til árið fyri. Samlaða sølan av Toyotabilum vaks eisini - 1,3 prosent - men tað var ikki nóg mikið til at varðveita plássið sum mest selda bilaslag. Samlað blivu 10,2 milliónir Toyotabilar seldur í 2016.
Kelda og lesið meira HER


text:
Í komandi døgunum vitjar Cirkus Flik-Flak í Føroyum, har tey fara at sýna fram kring landið.
Mikudagin, 29. juni, koma tey til Runavíkar at sýna fram í ítróttarhøllini. Sýningin byrjar kl. 18.00, og verður kostnaðurin 80 kr. fyri børn og 100 kr. fyri vaksin. Við inngongdina verður møguleiki at keypa poppkorn og candyfloss.
Hósdagin, 30. juni kl. 16.00 – uml. kl. 18.00, verður ókeypis cirkus workshop í ítróttarhøllini, har øll, ið hava áhuga at royna seg sum cirkusleikara, eru vælkomin. Cirkus Flik-Flak vónar, at tað verða nógv børn og ung, sum koma at royna seg.
27.06.2011
Cirkus Flik-Flak vitjar í Runavík
Í komandi døgunum vitjar Cirkus Flik-Flak í Føroyum, har tey fara at sýna fram kring landið.


text:
Bartal og Daniel á U21 landsliðið
Landslið25-09-2017 - Jónfinn Petursson
Eli hentze, U21-landsliðsvenjari, hevur úttikið teir 20 spælararnir, ið skulu dystast við Georgia á Tórsvølli týsdagin 10. oktober.
- Vit stórfegnaðust um 1-1 javnleikin í Finnlandi, men nú er tann dysturin søga. Týsdagin 10. oktober er mótstøðuliðið Georgia, og ætlanin er sjálvandi, at okkara ungu menn skulu finna fram somu dygdir frá seinasta dysti, har avrikið var heilt í topp, sigur Eli Hentze, U21-landsliðsvenjari.
Fyrireikingarnar hjá føroyska U21-landsliðnum til EM-undankappingardystin ímóti Georgia eru so smátt farnar í gongd. Eli Hentze, venjari, og Hegga Samuelsen, hjálparvenjari, hava úttikið 20 spælarar til komandi dyst, og sambært venjaranum er talan um ein sterkan hóp.
- Tað er gleðiligt at staðfesta, at vit hava ein sterkan hóp, og at heilt nógvir spælarar eru í ovastu deildunum, sum bíða eftir møguleikanum at sleppa inn í U21-hitan, sigur Eli Hentze við heimasíðuna hjá FSF.
Georgia hevur bara spælt ein dyst higartil í hesari undankappingini. Tá var talan um 3-0 tap á heimavølli fyri Póllandi. Fýra dagar áðrenn dystin ímóti Føroyum, spæla georgiarar á útivølli ímóti Danmark.
Allir, ið hava fingið landsliðsboð, eru hesir:
John J. Frederiksen, 07 Vestur
Búi Egilsson, TB/FCS/Royn
Ari Olsen, Hákun Edmundsson, Skála
Bartal Wardum, Daniel Johansen, HB
Jákup Vatnhamar Olsen, Elias Rasmussen, Víkingur
Karstin Hansen, Betuel Hansen og Jann J. Benjaminsen, NSÍ
Ólavur Niclasen, Jákup B. Andreasen og Jóannes Bjartalíð, KÍ
Benjamin Heinesen, Bjarni Petersen, Meinhard E. Olsen og Erlendur Magnusson, B36
Teit Jacobsen, SønderjyskE (DK)
Jákup Ludvig Thomsen, Thisted FC (DK)
Vit fegnast um, at Bartal og Daniel hava fingið landsliðsboð. Eisini fegnast vit um, at Teit og Jákup Ludvig eru við í hópinum, og ynskja øllum bestu eydnu vit komandi uppgávuni.
Heimildari og mynd: fsf.fo


text:
Hin 8. Juni fara íbúgvarnir í Stóra Bretlandi á aðalval. Brexit eyðmerkir almenna kjakið og valstríðið alt. Men ímeðan stóru ensku flokkanir, hin stjórnarberandi Konservativi flokkurin, og stóri andsøðuflokkurin, Javnaðarflokkurin, stríðast um ávikavíst „hart brexit“ ella „bleytt brexit“, verður eitt heilt annað stríð uppafturtiki har norðuri í Skotlandi; skotskt fullveldi.
Brandar Heðinsson greinar valið í Bretlandi
Bert tvey ár aftaná síðsta aðalval, skulu bretar úr øllum 650 valdømum, aftur velja umboð til tingið í Westminister. Nývalið, ið bretska forsetismálaráfrúan, hin konservativa Theresa May, skrivaði út hin 18.Apríl, kemur í kjalavørinum av, at bretar hin 23.Juni 2016 á fólkaatkvøðu valdu at lima seg úr Evropa samveldinum. Stóra valstríðið í Englandi er ímillum ávikavíst stjórnarflokkin, hin Konservativi flokkurin, og stóra andsøðu flokkin, hin enski Javnaðarflokkurin. Flokkanir hava tó báðir í felag, at fólksins vilji skal útinnast; Bretland skal úr ES.
Viljin hjá hvørjum fólki?
Men Bretland er meiri enn England. Í øllum tí „sameinda kongaríkinum Bretland“ (UK) var meirilutin fyri Brexit tepur; 52%. Eingilsmenn og Waliserar valdu at fara úr ES, og norður Írar og Skotar valdu at verða verandi. Hetta kann hava týdningarmiklar avleiðingar við sær.
Serliga í Skotlandi kennur fólkið seg ikki aftur í Westminister prátinum um „fólksins vilja“. Tí Skotar atkvøddu nei til Brexit, við einum sannførandi meiriluta á 62%. Og við tí skotska tjóðskaparflokkinum (SNP), ið er nógv hin stórsti flokkurin, kunnu ynskini um ES, og um skotskt fullveldi kanska renna saman í eitt. Men hóast hetta, eru metingarnar um komandi valúrsliti hjá SNP ymiskar.
SNP undir trýsti
Veljarakanningar vísa ein stórsigur til SNP við 42% av atkvøðunum. Men tað úrsliti hevði veri ein afturgongd á 9% sammett við 2015, har 55% av skotum ætlaðu at velja flokkin. Skotland, ið søguliga hevur verið ein javnaðarháborg, hevur síðan 2011 verði stjórnað av eini SNP meirilutastjórn, og við øllum øðrum flokkum í eini veikari andstøðu. Men hóast at stjórnin hevur ført ein ógvuliga væl lýddan vælferarpolitikk seinastu árini, eru tað fleiri ið halda, at flokkurin hevur svikið tey. Fleiri eru tey ið halda, at SNP ikki hevur ført ein nóg víðgongdan fullveldispolitikk. Onnur siga flokkin vera ov linan á sosiala økinum; onnur, at hann hevur verið ov vinstrahallur. Fleiri av hesum atfinngum stava allarhelst frá tí, at flokkurin hevur undirtøku millum bæði høgra- og vinstrahalnar veljarar, ið allir ynskja eitt frælst Skotland. Nýggir flokkar, sum eitt nú „Rise“, eru sprotnir úr Ja-kampanjuni til ta skotsku fólkaatkvøðuna um skotskt fullveldi, ákæra flokkin fyri at royna at tekkjast javnaðarveljarum, ístaðin fyri skotskum loysingarfólki.
SNP er eisni komi sær í eina PR-kreppu eftir at ein sjúkrasystur, í einum sjónvarpskjaki hjá BBC, hartaði Nicolu Sturgeon fyri, at starvsfólki í skotska heilsuverkinum ikki hava fingið lønarhækkan síðan 2008. Skotska landsstýriskvinnan í vælferarmálum, Jeane Freeman, skal eftir hetta hava ákært sjúkrasystruna fyri at vera gift við einum umboði hjá tí konservativa flokkinum. Sjúkrasysturin sigur seg vera ógifta, og pástendur, at skotsk fullveldisfólk hava happa hana á alnótini, aftaná at hon bar fram sína nú víðagitnu atfinning. Hinir flokkanir í skotlandi vóru skjótir at gera sær dælt av støðuni og vísa á, at hetta bara kann koma fyri, tá eirindarleysir nationalistar kenna seg hóttar. Andstøðan í Skotlandi hevur annars verið veik, við tveimum ógvuliga smáum flokkum, Liberalu Demokratanir, hin konservativi flokkurin og javnaðarflokkinum, ið hevur tikið undir við nógvum av átøkunum hjá SNP, og sum annars oftanni bara hevur latið vera við atkvødd í ymiskum málum.
Nýggj fólkaatkvøða um skotskt fullveldi
28.Mars gav hitt skotska tjóðartingið Nicolu Storgeon, forkvinna í SNP og skotskur fyrstiministari, heimild til at biðja um eina nýggja fólkaatkvøðu um skotska loysing. Theresa May vísti hesu umbøn aftur, og krevur, at skotar bíða við eini nýggjari fólkaatkvøðu til einaferð í 2020’inum. Og hóast at Nicola storgeon tvíheldur um, at bretska aðalvalið ikki snýr seg um at skipa eina nýggja fólkaatkvøðu, so kann avgerðin hjá bretsku stjórnini, um at sýta skotum rættin til eina fólkaatkvøðu, fáa ávirkan á valúrslitið hjá SNP. Hetta tí, at mong ilskast av, at skotar skulu úr ES saman við restini av Bretlandi, umframt tað, at skotar vera noktaðir møguleikan at loysa úr Bretlandi, fyri síðan at lima seg í ES.
Ynskja Bretland fram um ES
Men hóast hetta lovar SNP onga fólkaatkvøðu í bræði. Hóast at meiningakanningarnar eru ymiskar, vísa tær flestu, at skotar heldur vilja varveita sína støðu í Bretlandi, enn at lima seg inn aftur í ES, sum sjálvstøðug tjóð. Hetta merkir eisini, at tað í verandi løtu, ikki er meiriluti fyri skotskari loysing. Tó er eitt av aðalmálinum hjá SNP at „tryggja skotum rættin til at skapa sær sína egnu framtíð“, og „at skotar skulu hava rætt til at hava fólkaatkvøður, tá skotska fólki ynskir tað“. SNP vísur á, at síðani fólkaatkvøðuna í 2014, er hugburðurin mótvegis fullveldi batnaður munandi. Í 2013 søgdu 32% av skotum vilja loysa; í 2014 var tali 45%. SNP sigur seg vilja gera alt fyri at upplýsa skotar um síni egnu viðurskifti, og royna at sannføra skotska fólki um, at bara skotar eiga at ráða í Skotlandi. SNP ynskir at skipa eina fólkaatkvøðu, tá flokkurin metur meiriluta av skotum vilja atkvøða fyri einum frælsum Skotlandi.


text:
Eftir fiskivinnukjakið í gjár hómi eg ein ávísan vilja frá landsstýrismanninum í fiskivinnumálum at flyta seg. Um hetta er røtt eygleiðing ella ikki, fer tíðin at vísa.
Kann Nýtt Sjálvstýri verða við til at avmarka víttfevnda arbeiðssetningin í samgonguskjalinum og avmarka uppboðssøluna, so vilja vit tað.
Okkara útgangsstøði hevur verið, at vit ikki skulu hava nakra uppboðssølu, men við teimum samanrenningum av politiskum flokkum, sum í dag sita á Løgtingi, so verður ongantíð meiriluti fyri ongari uppboðssølu.
Eg fari ikki í samráðingar uttan treytir.
Skal ein avtala gerast, so skal hon vera breið, og tískil skulu í minsta lagi 2/3 av Løgtinginum standa saman um avtaluna. Harafturat má landsstýrismaðurin sláa seg til tols við, at bert ein lítil partur skal um uppboðssøluna.
Eg vil seta hurðina á glopp, men tað er upp til landsstýrismannin, um hann tekur av og er hugaður at fáa eina ordiliga breiða semju um fiskivinnuna, sum hevur so stóran týdning fyri okkara samfelag nú og í komandi tíðum.


text:
Enska heiti: Minor in faroese language
Umsóknarfreist: Kvota 2 - 15. apríl Kvota 1 - 1. juli
Skúlabyrjan: august
Útbúgvingarstovnur: Fróðskaparsetur Føroya
Til ber at taka hjánám í føroyskum. Lokið hjánám kann vera partur av miðnámslæraraprógvi.
Hjánámið er sett saman av 60 ECTS úr fyrra parti av BA-náminum og 30 ECTS av lestrarevnum á MA-stigi. Samansetingin av teimum 60 ECTS er treytað av, hvørt tín høvuðsgrein er hugvísindalig ella ikki.
Hugvísindalig høvuðsgrein:
Ikki hugvísindalig høvuðsgrein
Til ber eftir avtalu at fáa øðrvísi samanseting av hjánámi, um námið er partur av útbúgving á øðrum universiteti, sum krevur hetta.
Føroyamálsdeildin velur, hvørjum norðurlandamálum undirvíst verður í frá ferð til ferð.
Til at verða upptikin á BA og hjánám í føroyskum krevst bókligt (t.e. gymnasialt) miðnámsprógv við góðum próvtali í føroyskum. Harumframt krevst B í enskum.
Umsøkjarar, ið søkja á øðrum grundarlagi, mugu prógva, at teir lúka samsvarandi krøv. Tað er ein fyrimunur at hava eitt annað fremmandamál annaðhvørt sum byrjanarmál á A-stigi ella sum framhaldsmál á B-stigi, umframt søgu á B-stigi.
Fróðskaparsetur Føroya - www.setur.fo.
Tú kanst venda tær til lestrarvegleiðingina fmd-studvegl@setur.fo ella til Jógvan í Lon Jacobsen, útbúgvingarleiðara, jogvanlj@setur.fo.


text:
KAMREIMSKIFT
Tað hevur stóran týdning, at kamreimin verður skift sambært forskriftunum frá bilframleiðaranum. Tað kann vera ymiskt, nær ymsu bilframleiðararnir mæla til at skifta kamreimina, men við at halda eftirlitini, sum bilframleiðarin hevur ásett, tryggjar tú tær, at kamreimin verður skift sambært forskriftunum frá bilframleiðaranum. Annars finnur tú fleiri upplýsingar um kamreimskift í instruktiónsbókini fyri bilin.
Hevur tú spurningar ella ynskir tú at bíleggja eina tíð til kamreimskift, kanst tú gera tað , senda ein teldupost til verkstad@waagbilar.fo ella ringja tel. 31 36 66.


text:
Á fundi á veteransentrinum í Ringsted í dag kom fram, at veteransentrið undir danska verjumálaráðnum arbeiðir við at betra um tilboðini til veteranar, sum eru búsitandi í Føroyum.
Hetta upplýsir Tjóðveldi á Fólkatingi í tiðindaskrivi.
Eftir at føroysku fólkatingsmenninir settu verjumálaráðnum spurningar um støðuna hjá krígsveteranum, sum hava verið í danskari hertænastu og eru búsitandi í Føroyum, verður ítøkiligt arbeiði sett í gongd fyri at betra tilboðið til hesar veteranar.
Samstundis sum kannað verður nærri hvørjar umstøðurnar hjá føroyskum veteranum eru, verður eisini arbeitt við at seta ítøkilig tiltøk í verk, sum kunnu hjálpa beinanvegin.
Hetta skal millum annað gerast við einum samskipaðum arbeiði í Føroyum millum veteransentrið og viðkomandi myndugleikar í Føroyum.
Ritgerð hjá Georg L. Petersen, sum nú er blaðstjóri á Dimmalætting, vísti, at veteranar úr Føroyum, sum hava búsett seg í Danmark efter lokna hertænastu, eru komnir betur fyri seg enn veteranar búsitandi í Føroyum.
Illgruni hevur verið um, at orsøkin til hetta er, at tilboðini hjá danska herinum ikki altíð hava rokkið so væl til Føroya, og at tað hevur verið torført at finna fram til veteranarnar búsitandi í Føroyum.
Eftir at hetta kom fram, settu fyrst Magni Arge og síðan Sjúrður Skaale seg í samband við verjumálaráðið fyri at gera vart við støðuna, og nú byrja úrslitini at vísa seg frá hesum arbeiðinum.


text:
Fríggjadagin 12. august kom týska rannsóknarskipið Poseidon á Havnina eftir útgerð og einum fólki frá Havstovuni. Útgerðin, ein streymmátari í trolsikrari rammu og tvær minni rammur við hitamátarum, skuldu leggjast út í tað vestasta skarðið á Íslandsrygginum. Í hesum skarði streymar kalt yvirflot niðri við botn úr Norðurhøvum og suður í Íslandsdýpið og haðani víðari út í heimshøvini. Túrurin gekk væl og útgerðin hjá Havstovuni bleiv løgd út í øllum góðum, umframt at onnur týsk útgerð eisini bleiv løgd út. Poseidon var aftur á Havnini í morgun og skipið er nú á veg til Týsklands.
Universitetið í Hamburg, sum Havstovan hevur samstarvað við í nógv ár, hevði gjørt ætlanir um hendan rannsóknartúrin á Íslandsrygginum í summar. Tískil kom samstarv í lag um at skipið skuldi leggja útgerð út fyri Havstovuna. Henda útgerð bleiv løgd út sum liður í verkætlanini Western Valley Overflow, sum Havstovan og Danmarks Meteorologiske Institutt eru við í.


text:
Einki avgjørt enn
1. lið10-05-2017 - Jónfinn Petursson
Løgmanssteypið, 1/2. finala: B36 – HB 1-1
Við 1-1 javnleikinum hava vit eitt líti sindur betur útgangsstøði til komandi hálvfinaluna, tó væl vitandi at vit næstan ongantíð halda málið reint. Men, helst eru vertirnir betri nøgdir við javnleikin enn vit.
Vit løgdu bragdligari fyri og longu í 4. minutti komu vit framum tá Heðin Hansen skallaði eitt gott horna í málið. Hetta órógvaði vertirnar og tað tók teimum eitt stórt korter áðrenn teir fótaðu sær aftur.
Men, vit hjálptu teimum eisini væl í gongd. Í staðin fyri at senda bóltin innfyri aftur í brotsteigin hjá B36 eftir áhaldandi trýst, søplaðu vit bóltin burtur og vertirnir sluppu í mótálop.
Hóast støðan næstan var fingin undir land, megnaði Róaldur Jakobsen, hegnisliga, at lyfta bóltin uppum Teit og í málið.
Hetta hevði somuleiðis við sær, at B36 kom betur við og smátt um smátt settu teir seg á dystin, meðan við løgdu okkum í verjustøðu og lúrdu eftir kontra møguleikum. Tó uttan at koma í rættuliga vandamiklar støður.
Sebastian Pingel royndi seg við skoti tá lítil hálvur tími var spældur, og Benjamin Heinesen, sum var sera eyðsýndur í fyrra hálvleiki fyri B36, royndi seg eisini. Men Teitur var fyri og bjargaði.
Í seinna hálvleiki løgdu vit aftur meira fyri, og sótu sum so á tí mesta, og eiga tí eisini at iðra okkum um at eitt nú Pingel og eisini Stankov ikki megnaðu at umseta sera góðar møguleikar til leiðslumál.
Einasta rættiliga møguleikan hjá grannunum hevði, helst, Gestur B. Dam, men Teitur stórbjargaði og helt okkum inni í dystinum.
Samanumtikið vóru vit vitni til ein góðan dyst við ágrýtnum og beinleiðis spæli. Dómarabólkurin loysti eina torføra uppgávu væl, fyri so vítt.
Tó irriterast vit á at, eins og vit hava sæð allar hinar dystirnar í ár, ongi kort verða givin í fyrra hálvleiki. Hevði hetta verið gjørt, hevði dagsins maður hjá vertunum helst ikki verið á vøllinum, eftir at hann, púra vitleyst, slaktaði okkara framherja.
Hetta skal tó ikki skjilja nakran og fyri so vítt er dómarastandurin hjá okkum bara á heilt góðari leið.
Vit fegnast um gott undirhald og gleða okkum longu nú til næstu avbjóðingina.
KOYR Á, HB!!!!
HAGTØLINI
Løgmanssteypið, 1/2. finala, mikudagin 10. mai 2017 kl. 18.00 í Gundadali:
B36 – HB 1-1 (1-1)
0-1 Heðin Hansen 4’
1-1 Róaldur Jakobsen 17’
Liðið: Teitur M. Gestsson – Dánjal Pauli Davidsen (Heri H. Mohr 29), Poul Thomas Dam Johan Troest Davdisen (liðsk.), Levi Hanssen, Símun Samuelsen (Adrian Justinussen 65), Heðin Hansen, Tróndur Jensen, Rókur av Fløtum Jespersen (Ari Mohr Olsen 80) Aleksandar Stankov og Sebastian Pingel
Óbrúktir eykaleikarar: Mattias Lamhauge, Andrew av Fløtum, Jákup Pauli Breckmann og Bartal Wardum
Á beinkinum: Sigríður Clementsen, Rasmus Nolsøe, Tróndur Vatnhamar, Uni Nielsen og Heðin Weihe
Dagsins maður: Poul Thomas Dam (red.)
Dómari: Petur Reinert
Hjálpardómarar: Jan Hermanssen og Arni Rasmussen
4. dómari: Eiler Rasmussen
Myndir: Rakul Hansen


text:
Stríddu okkum til javnleik
1. deild menn08-04-2017 - Jónfinn Petursson
Menn 1. deild, 3. umfar: HB – AB 3-3
Okkara menn stríddu seg innaftur í dystin eftir í tveimum førum at hava verið aftanfyri við tveimum málum. Og var hepnið við okkum, kundu vit kanska fingið øll stigini.
Leikaralistin til dagsins dyst var nakað alternativur. Fleiri av yngru leikarunum eru í Danmark á venjingarlegu við okkara U18-liði.
Vit fingu eisini ein forderdiliga byrjan, tá ungi AB-framherjin, Bjarki Nielsen, longu í áttanda minutti eftir langt innkast og hartil hoyrandi trunkaspæl sendi bóltin í málið.
Tá 21 minuttir vóru leiktir, fingu gestirnir aftur mál, og aftur eitt av teimum bíligu. Karstin Højgaard sleppur ótarnaður at stúta eitt horna í málið.
Bara tríggjar minuttir seinni minkaði Heri H. Morh við einum flottum solotúri, um munin til hálvleiksstøðuna 1-2.
Høvdu vit gott tak á AB móti endanum av fyrra hálvleiki, so mistu vit tamarhaldi í seinna, og fimm minuttir eftir tímaslagið økti Mikkjal T. Hentze við einum sera góðum langskoti til 3-1 til AB.
Hóast brekkan nú kendist rættuliga brøtt, komu vit inn aftur í dystin, og við nøkrum góðum leikaraskiftum vendu vit gongdini.
Beinir Henriksen var so ópheppin at skalla bóltin í egið mál eftir horna, og tveir minuttir fyri leiklok javnaði Adrian Justinussen við sera góðum skotið frá horninum av brotsteigarmarkinum til endaligu støðuna 3-3.
Samanumtikið kunnu okkara leikarar verða vælnøgdir við eina stigið, serliga sæð í ljósinum av støðuni vit vóru í um miðjan seinna hálvleik,
Koyr á, HB!!!!
HAGTØLINI
1. deild, 3. umfar: leygardagin 8. apríl 2017 kl. 12.30 í Gundadali
HB – AB 3-3 (1-2)
0-1 Bjarki Nielsen 8’
0-2 Karstin Højgaard 21’
1-2 Heri H. Mohr 24’
1-3 Mikkjal T. Hentze 65’
2-3 Beinir Henriksen 75’ (sj,)
3-3 Adrian Justinussen 88
Gult kort: Tóri Rasmussen, Ari Mohr Olsen og Heri H. Mohr
Liðið: Petur Thomsen – Poul Thomas Dam, Adrian Justinussen, Magnus Egilsson (Hendrik Rubeksen), Rói av Fløtum (Christian Eli Zachariasen), Heri H. Mohr, Tóri Rasmussen, Ári Mohr Olsen (Páll Mohr Joensen) Símun N. Samuelsen (liðsk), Aron Clementsen og Báður Mittelstein
Óbrúktur eykaleikari: Pætur Ejdesgaard
Venjari: Allan Dybczak
Dómari: Súni Fríði Barbá
Hjálpardómarar: Janus Fossdalsá og Georg Rasmussen


text:
Fýra (!) beiggjar á sama liði
Á 3. deildarliðinum hjá 07 Vestur í dystinum í gjárkvøldið, spældu fýra beiggjar, Sigtór, David, Ari og Oddur. Og við hesum 4 á sama liðið kundi sjálvsagt eingin ivið verða um úrslitið, sum gjørdist 5-1 til okkum (og sjálvandi skoraði stóribeiggi tvey av málunum).
Tað er næst elsti beiggin, David, sum stendur fyri liðinum, sum veruliga hevur gjørt um seg í 3. deild. Fyrst vunnu teir innleiðandi bólkaspælið við fullum stigatali og málúrtøkuni 32-4. Í A-bólkinum, har spælt verður um uppflyting, liggja teir á 2. plássi, aftanfyri Undrið og frammanfyri Víking.


text:
Aldursforsetin tekur ímóti við Stórá
1. lið02-08-2013 - Jónfinn Petursson
Undan 18. umfari í Effodeildini: TB – HB
Enn ein gamal slagari er á skránni sunnudagin tá TB og HB hittast við Stórá. Hóast talan er um topp ímóti botni er einki at ivast í, at hetta er dagur í viku á Tvøroyri og tó at gestirnir ikki longur kunnu gøða okkum við kalva og rabarbugreyti, verður einki spart í royndini at vinna øll trý stigini.
Vertirnir tóku okkum rættiliga av bóli tá vit í 9. umfari hittust í Gundadali og sjálvt um vit vunnu ein greiðan 3-0 sigur, vóru vit heilt víst bilsnir av ágrýtna og ágangandi álopsspælinum sum TB borðreiddi við.
Tann dagin rakk tað ikki til nakað sum helst hjá TB, og eyðvita hevur hetta verið trupuleikin gjøgnum tað mesta av kappingarárinum.
Nýggjur maður situr við evstu ábyrgd á beinkinum nú Bill Mc Leod Jacobsen hevur tikið staffettin eftir Hans Fróða Hansen. Ímóti Víkingi í síðsta umfari hjálpti henda loysnin ikki, men nú eru teir aftur við Stórá.
Eftir góðar sigrar í torføru dystunum móti KÍ og NSÍ, skulu vit nú suðurum fjørð. Einstu ferð vit higartil hava leikt við Stórá, blivu vit varpaðir avstað aftur við keðiligum tapi, og hóast vit reistu okkum móti endanum av dystinum, var einki at koma eftir.
Gongdin hjá okkum í ár hevur hinvegin verið javnari og greiðari, og liðið sær gott út á øllum plássum. Harumframt roynist eindin sera væl. Tí hava mótstøðuliðini stórar trupuleikar at ”knekka” okkum.
Avgerandi er tó við Stórá, eins og hvørjaferð vit fara á vøllin, at halda fast, standa saman og minnast til hvat vit duga. Um vit vísa saman neyvleikan í verju eins og í álopspartinum, eigur túrurin norð um fjørð at gerast stuttligari enn síðst.
Vit gleða okkum til hesa uppgávuna og helst fara fleiri at nýta høvið at fara sær eina útferð sunnudagin at stuðla okkara monnum.
Koyr á, HB!!!
Allir dystirnir í 18. umfari eru hesir:
0408 NSÍ – ÍF
0408 TB – HB
0408 B36 – EB/Streymur
0408 KÍ – Víkingur
0508 AB – 07 Vestur


text:
U14 dreingir gjørdu 1. liði bragdið eftir
Dreingir27-04-2013 - Turið Láadal Sejersdóttir
U14 dreingir: KÍa - HBa 1-3
Í allar fagrasta veðri, kl. 07:30 í morgun, fóru spent foreldur við U14 leikarum til Klaksvíkar.
Tað hevur gingið væl hjá okkara dreingjum, og eru vit øll spent undan hvørjum dysti.
Dystur var á skránni kl. 10:00.
Spælið var eitt sindur upp og niður, teir spæla rímuliga væl saman, og næskir á málinum fleiri ferð í fyrra hálvleiki, men einki mál. Stutt fyri hálvleik skoraði KÍ til 1-0, ikki uppiborið, um tú spyrt okkum púra ópartísku foreldur J
Eftir steðgin kom meira ferð á okkara leikarar, skot á stong, beint upp um, beint við síðuna av, men ikki í málið, puff puff. Tíðin var við at renna undan, tá Pál loksins fekk mál, villur rómur bæði á vølli og á áskoðarunum (foreldrunum), og nú vóru okkara ikki til at steðga. Hans Jákup skeyt fyrst eitt mál og lítla løtu seinni eitt sera flott mál afturat. 1-3, og rómurin var øðiligur.
Hóast røddir hásar eftir dystin í Klaksvík Flaggdagin, so
kláraðu vit at rópa okkum til enn ein sigur ímóti KÍ, ikki tí, tað vóru sjálvandi okkara frálíku spælarar, ið spældu, skoraðu og vunnu dystin.
Myndir: Turið Láadal Sejersdóttir/HB.


text:
Víkingur skal venda gongdini
1. lið27-06-2013 - Jónfinn Petursson
Undan 15. umfari í Effodeildini: Víkingur – HB
Eftir eina fína byrjan við trimum sigrum í fýra møguligum, vóru vertirnir omaná og høvdu lagt seg fremst í deildini. Eftir tapið móti okkum í 6. Umfari er stígur komin í. Smátt um smátt er Víkingur dottin niður í keðiliga endan av Effodeildini.
Ikki tí, langt er ikki millum liðið í elta avgjørda toppliðið og enn er einki avgjørt. Skal vend koma í hjá Víkingi verður dysturin fríggjadagin helst ein kærkomin møguleiki. HB vitjar í Sarpugerði og tá er sum so ikki neyðugt við nakrar moralprædiku frá Jógvan Martin.
Vit fingu ein sera góðan og kærkomnan sigur á Dungasandi sunnudagin og hóast dysturin endaði við einum smølum 2-1 sigri til okkum, var onkantíð ivi um, at skuldi ein vinnari finnast, skuldi tað verða vit.
Var tann uppgávan torfør, verður dysturin fríggjakvøldið ikki minni. Vit hava tó ofta havt gott tak á vertunum og verða vit ikki dømdir av vøllinum, binda fyri og minnast til tað grundleggjandi, eiga vit at fara fegin avstað aftur úr Sarpugerði.
Hetta er seinasti dystur í fyrra helmingini av Effodeildini 2013. Pisurnar eru floygdar og summarið sendur í hægsta blóma. Stuðlabussurin koyrur norð í samband við dystin. So eingin grund er at sita eftir. Les meira um bussin á framsíðuni.
Vit gleða okkum til uppgávuna fríggjadagin og fara talsterk norð til Gøtir at stuðla okkara lið.
Koyr á, HB!!!
Allir dystirnir í 15. umfari eru hesir:
2806 B36 – 07 Vestur
2806 ÍF – KÍ
2806 AB – NSÍ
2806 Víkingur – HB
2806 TB – EB/Streymur


text:
Røða á fólkafundi á Doktaragrund ólavsøkukvøld 2017
Góðu ólavsøkubørn, ólavsøkumenn og ólavsøkukvinnur!
Fyrst av øllum fari eg at ynskja politisku ungmannafeløgunum hjartaliga til lukku við LGBT-viðurkenningini. Tykkara partur liggur ikki eftir, og tað er sum tað eigur at vera, at ungmannafeløgini ganga á odda í tí framhaldandi stríðnum fyri samfelagsligum rættvísi.
Hóast eg havi fingið heiðurin at røða her um sjálvvalt evni, kenni eg tað ikki sørt sum eina bundna uppgávu. Tí á Doktaragrund hava brennandi spurningar verið havdir á lofti. Hvussu skal eg brúka míni her tillutaðu 420 lívssekund?
Evnir troka seg fram: hvussu vit handfara okkara sjóvartilfeingi rætt, hvussu vit fara um náttúruna yvirhøvur soleiðis, at vit kunnu handa eftirkomarum hana í ikki verri standi, enn vit fingu hana. Tættir av sama heita evni, sum ómetaliga nógv loðar uppivið – spurningar, sum vit mugu loysa her og í samvinnu við onnur lond.
Hvat er grundarlagið og fyritreytirnar, vit byggja á, tá ið vit kýta okkum fyri at loysa slík ovurstór mál? Hvussu finna vit semjur tvørtur um ósemjurnar?
Jú, tá ið samanum kemur eru tað mál og mentan, sum eru avgerandi grundarlagið og fyritreytirnar.
Um aldamótið 1900 kom ein rørsla í her á landi til at sannføra føroyskar og danskar myndugleikar um, at føroyskt mál átti at vera tað almenna stovnamálið í Føroyum. Logikkur, kenslur, agitatión, lógarbrot og politisk pøsing vórðu brúkt í hesum harða stríði, sum umsíðir gjørdi, at rættindi vórðu vunnin føroyskum máli. Tað var als ikki fittligt ella praktiskt burturav úr stutttíðarsjónarhorni at geva føroyskum hetta plássið; tí tað gekk ímóti tí aldagamla tvíbýtinum, at talumálið var føroyskt, skriftmálið og almenna stovnamálið danskt. Men tað var tað rætta at gera í framtíðarperspektivi. Tað kravdi ósigiliga stórt arbeiði at fáa til vega tey amboð, sum skuldu til; og tað er eitt arbeiði, sum ikki verður liðugt.
Nú vita vit, at hetta var – á nútíðarmáli - burðardygg umsiting av tí mentanartilfeingi, sum ætt eftir ætt hevði skapað. Tí soleiðis varð mentanararvurin lyftur inn í ta nýggju øldina, inn í 20. øld. Um 1900 var prentmiðilin vorðin tann týdningarmesti miðilin. Talumálið kundi nú ikki longur einsamalt bera mentanina, og tað var avgerandi, at vit tá fingu ein føroyskmæltan prentmiðil. Tað gjørdi, at vit gjøgnum 20. øld høvdu ein tíðarbæran miðil í støðugari menning, sum vit nýttu til at umrøða og viðgera bæði samtíðina og søguna. Við føroyska prentmiðlinum í bløðum, bókum, skúla og kirkju fingu vit fatur á tráðnum, sum vit høvdu mist. Við honum kunnaðu vit okkum um tað, sum hendi heima og uttanlands, vit kannaðu føroyska søgu, mál og skaldskap, evnir, sum høvdu verið okkum ókend. Og harvið stóðu vit tryggari, tá ið vit skuldu fóta okkum inn í ein alt samansettari veruleika.
Eingin sigur, at tað hevur verið ella er lætt at menna føroyskt til at taka plássið og myndugleikan, sum danskt átti í øldir.
Eingin kann heldur siga, at vit tveittu danskt út á streymasjógv. Tað hevur trivist her til í dag. Sum eitt dømi kann nevnast, at biskupur vísti til eitt danskt ritual at brúka, til føroyskt ritual, sum samsvarar við nýggja lóg, er klárt.
Tað var okkum til eydnu lagað, at undanfarnu landsmenn okkara skaptu og mentu føroyskan prentmiðil. Men í dag er prentmiðilin ikki einsamallur høvuðsmiðil, ja, neyvan er hann høvuðsmiðil longur. Tí tað eru teir talgildu miðlarnir, sum nú hava tað plássið, og teir hava longu umskipað og broytt mentanina. Teir hava strikað mørk, sum vit hildu lógu føst.
Teir eru ein fongur og ein forðing. Teir eru frælsi og fjøtur. Google hevur uttan kostnað gjørt øgiligar nøgdir av føroyskum teksti atkomuligar á netinum. Men tann talgilda mentanin dugir ikki føroyskt, hon sigur “til Óli”. Hon brýtur føroyskt og nógv onnur mál. Eins og vit í síni tíð skaptu stavrað og stavseting, mugu vit nú gera forrit, sum duga føroyskt. Ein ágrýtin kjakari suffaði ein dagin og vildi hava andlitsbókina at halda fingrarnar burtur frá føroyskum sagnorðum. Eitt árið valdi ein næmingur á Setrinum sær til próvtøkuevni at týða tekstin á fartelefonini til føroyskt. Teksturin var jú á ymsum málum, so hví ikki á føroyskum. Hon ráðførdi seg við øll, sum hildin vórðu at kunna vegleiða, m.a. Føroya Tele, men rendi seg í ein múr og mátti velja sær annað evni. Eitt annað ár skrivaði ein næmingur um, hvussu tað fer fram, tá ið teksturin á andlitsbókini verður týddur, nevniliga soleiðis, at tað er ikki ein miðsavnað tilgongd, men einstaklingar, sum hvør í sínum lagi týða. Tær týðingarnar, sum flestir brúkarar velja, verða við yvirlutan. Nú eins og fyri stórthundrað árum síðan ganga eldhugað áhugafólk á odda. Men fyritreytirnar eru aðrar í nýtíðartøknini, og ikki ber til at klaga um danskar myndugleikar.
Tað er eitt alment loyndarmál, at nú tey spæla á enskum, tippommu- og tippabbabørnini hjá teimum, sum ruddu føroyskum prentmiðli slóð um 1900. Spølini, sangirnir og søgurnar eru talgildar, til tænastu alt samdøgrið alt árið, á enskum og donskum. Skal tað - má tað vera so?
Tá ið prentmiðilin var í vælmaktini, kendi Lærarafelagið sína vitjanartíð og fór at geva út barnabøkur á føroyskum. Týdningurin sum forlagið hevur havt, kann ikki mátast; gekk m.a. á odda við fyrstu litmyndabókum á føroyskum um 1960.
Men nú er onnur øld. Hondin á vøggustabbanum. Nær fáa føroysk børn talgild føroysk spøl, søgur, leikir? Einstaklingar hava víst at tað ber til. Nú er evsta løta, at landið tekur ódnartak at bjarga børnunum frá fremmandgeringini, frá at vera heimleys í landi sínum, í søguni, málinum og bókmentunum. Ein lítil drongur, hann hevði ikki verið av Føroya jørð, var við mær á bygd og visti at siga, at lunnarnir á lendingini vóru tok-skinnarar úr gomlum døgum. Stuttligt, ja, men bara stuttligt?
Okkara listafólk vita tað: Livandi barnamentan má til fyri at skapa búnar einstaklingar, sum duga at taka støðu til torførar spurningar og eiga førleikar til at finna gongda leið í ótøkjum. Listafólkini spenna seg út, vísa tveir barnasjónleikir á ólavsøku! Men ólavsøka er eina ferð um árið í Havn, og talgilda mentanin kennir hvørki tíðar- ella landamørk. Tað má ikki henda, sum vit síggia ein farra av longu, at vit fáa tað gamla tvíbýtið aftur, men í øvugtum líki: føroyskt sum eitt sjáldsamt hátíðarmál og enskt við einum sløði av donskum sum gerandismál. Her er okkara stóra avbjóðing, men hon ikki størri enn avbjóðingin var fyri stórthundrað árum síðan.
Takk fyri at tit lýddu á.
*Jonathan Wylie skrivar um málsliga og mentanarliga arbeiðsbýtið millum føroyskt og danskt, sum kom í við siðaskiftið, og hann vísir, at tvíbýtið heldur fram í nýggjari tíð í øðrum sniði. Sí J. Wylie: “The Faroese Reformation and its Consequences”. No. 10. Papers on European and Mediterranean Societies. Antropologisch-Sociologisch Centrum Universiteit van Amsterdam, 1978.
- Skrivað hevur | Turið Sigurðardóttir
- Dagfesting | 30.10.2017
- Bólkur | Røður


text:
Fjórða grannauppgerðin á skránni
1. lið12-06-2017 - Jónfinn Petursson
Undan 12. umfari í Effodeildini: B36 – HB
Mikudagin tá vit á fjórða sinni í ár bresta saman móti grannunum fyri sunnan, spæla vit okkara sjeynda útidyst av tólv møgulingum í ársins Effodeild.
Men til hendan útidystin koyrir stuðlabussurin tó ikki, og hóast eitt sindur av inflasjón er við at koma í grannauppgerðirnar, verður hendan helst týdningarmiklari enn allar hinar tríggjar í ár tilsamans.
Vertirnir hava fingið grús í maskinuna aftur, og avsmurningurin í seinasta umfari, tá Víkingur skoraði fimm ferðir, eigur at níta sera fast hjá stolta B36-venjaranum.
Alt fótbóltsføroyar øtaðist, tá B36 við níggju monnum vann á okkum í steypakappingini. Men satt at siga hava okkara leikarar svarað aftur við einasta rætta aftursvarinum: málum og sigrum!
Áðrenn hesar báðar undanfarnu dystirnar høvdu vit málúrtøkuna 8-8. Eftir sigrarnar á ÍF og 07 Vestur er vent i holuni til 16-11. Sig so tað.
Sigfríður og Rasmus hava eisini verið djarvir og loyvt fleiri yngri monnum á liðið, og eitt nú hava Adrian og Heri verið sera ágrýtnir. Haldið bara áfram við hesum.
Mikudagin kl. 18.00 verður enn ein spennandi grannauppgerð, og skulu vit ikki bara siga, at nú er okkara túrur komin ?
Góðan dyst og koyr á, HB!!!!
Allir dystirnir í 12. umfari eru hesir:
1406 EB/Streymur – Víkingur
1406 NSÍ – KÍ
1406 Skála – TB/FCS/Royn
1406 B36 – HB
1406 07 Vestur - ÍF


text:
Talvkalendarin fyri talvárið 2017/18 er dagførdur.Les meira »
Talvkapping fyri børn og ung, sunnudagin 21. januar
Talvkapping fyri børn og ung sunnudagin 21. januar kl. 14 í Gula skúla (Tórshavn). Øll eru vælkomin at vera við, bara man dugir mannagongdina. Telvað verður í 5 aldursbólkum: • 2 flokkur og yngri • 3 og 4 flokk • 5 og 6 flokk • 7 og 8 flokk • 9 flokk og 10 flokkLes meira »
ST-Open 2018
Fyrsta open kapping, í hesum kappingarárinum, verður í Sandavági í vikuskiftinum.Les meira »
Helgi aftur snarmeistari
Helgi Dam Ziska vann í dag FM-heitið í snartalvi fyri trettandu ferð. Helgi hevur vunnið kappingina hvørt ár í eitt koyr síðan hann vann sítt fyrsta FM-heiti í 2004 sum 13 ára gamal – undantikið er árið 2012, tá ið hann ikki luttók.Les meira »
FM í snartalv
Føroyameistaraheitið í snartalv verður leygardagin 30. Desembur kl 14.00. Kappingin verður skipað við 9 dupult-umførum og umhugsunnartíðin 3 min + 2 sek /leik. Virðislønir eru til 1 – 3 umframt ratingvirðislønir. Við javnstøðu á 1. plássinum, verður umdystur á 2x 3 +2 og síðani sudden death. Aðrar plaseringar verða roknaðar við korrektión. Telvað verður í Havnar Telvingarfelag (R. C. Effersøesgøta). Luttøkugjald: 100 kr. fyri vaksin, unglingar 50 kr. Verður goldið á staðnum. Vinarliga møt í góðari tíð, kappingin byrjar kl. 14! Tilmelding i seinasta lagi fríggjadagin 29 des. kl. 18.00 á: faroechess@faroechess.com ella smsa til 22 14 22, navn + rating og føðidato. Havnar TelvingarfelagLes meira »
Streymur-Kvik 2017
Leygardagin 9. desember verður á fyrsta sinni skipað fyri talvkapping í ítróttarhúsinum við Margáir í Streymnesi. Kappingin er partur av Grand Prix kappingunum hjá TSF, har øll eru vælkomin at luttaka. Bæði roynd og óroynd. Undir kappingini verður møguligt at keypa nýggju bókina “Í framlopi”, sum er um leiðina hjá Helga Dam Ziska til stórmeistaraheitið.Les meira »
Bók um okkara stórmeistara
Forlagið Sprotin gevur í hesum døgum út bók um Helga Dam Ziska. Suni Merkistein hevur skrivað bókina í samstarvi við Helga sjálvan. Helgi hevur sett viðmerkingar til fleiri av týdningarmestu talvunum í tíðarskeiðnum frá 2003 til 2016, og lýsir sjálvur fleiri av avgerandi løtunum í stremban síni at gerast stórmeistari. Vinfólk, telvarar og onnur hava skrivað vangamynd av Helga. Eisini eru nógvar myndir at síggja. Bókin er 225 síður til longdar og kostar 348 kr. í bókabúðunum. Á heimasíðu Sprotans stendur so um nýggju bókina: Helgi Dam Ziska – leiðin til stórmeistaraheitið 12. september í 2016 fingu Føroyar fyrsta stórmeistaran í talvi. Til fyri fáum árum síðani var tað ein fjarur tanki. Talan er um veruligt frambrot í føroyskari telving – og í øllum føroyskum framburðsstrevi fyri alt tað. Helgi hevur ikki havt annan sterkan telvara ella venjara her á landi at styðja seg til, men er farin einsamallur eftir illgongdari gøtu fram …Les meira »
Runavík Open: Nikita Maiorov sigraði
32 ára gamli stórmeistarin Nikita Maiorov úr Hvítarusslandi vann sannførandi aðru altjóða almennu talvkappingina í Runavík, sum endaði í dag. Javnleikur í dag móti russiska spaniólanum Oleg Korneev tryggjaði Maiorov sigurin í Runavík Open 2017. Maiorov endaði einsamallur á odda við 7½ stigi fyri níggju umfør – eitt heilt stig frammanfyri fýra aðrar, sum gjørdust javnir á øðrum plássi. Maiorov var ósigraður í Runavík; vann seks talv og telvaði trý jøvn. Maiorov gongur tjúgu ratingstig fram eftir góða úrslitið í Føroyum, og vinnur seg upp á styrkitalið 2540 – tíggju stig lægri enn Helgi Dam Ziska. Hvítarussland er sum øll onnur lond, ið sprottin eru úr fyrrverandi Sovjettsamveldinum, eitt land við sterkari talvsiðvenju. Nikita Maiorov er í løtuni nummar níggju í yvirlitinum yvir bestu telvarar í heimlandinum, og hevur tí ikki umboðað Hvítarussland á nakrari talvolympiadu. Javnir á øðrum plássi í Runavík gjørdust Srinathan Narayanan úr India, Oleg Korneev úr Spania, Igor Khenkin úr Týsklandi, Yi Xu …Les meira »
Runavík Open: Seinastu leikirnir
Onnur altjóða talvkappingin í Løkshøll í Runavík endar í dag. Hvítarussiski stórmeistarin Nikita Maiorov stendur til at vinna kappingina. Hann er í løtuni heilt stig undan fremstu kappingarneytunum, og stendur seg tí við javnleiki í dag. Hann sleppur kortini ikki spælandi til sigurin, tí mótstøðumaður hansara í dag er Oleg Korneev, russi av uppruna, men búsitandi og umboðandi Spania. Korneev hevur hægri styrkital enn Maiorov.Les meira »
Runavík Open: Langur leygardagur í Løkshøll
Nú líður væl í altjóða talvkappingini Runavík Open. Tvinni umfør eru í dag, og í morgin verður seinasta umfarið. Í morgun var farið undir sjeynda umfar. Gudmundur Kjartansson úr Íslandi, sum vann kappingina í fjør, hevur nú lagt seg fram í oddan. Hann vann í gjár á Vladimir Hamitevici úr Moldova, og er nú sjálvurannar fremstur í kappingini. Hann situr nú í búnum talvi móti hinum oddafiskinum, ukrainska stórmeistaranum Nikita Maiorov, sum í gjár vann oddadystin móti Srinath Narayanan úr India.Les meira »


text:
Unga kvinnulið okkara til roynd sunnudagin
Sunnudagin skulu vit so síggja, hvat kvinnurnar duga til, tá fleirfaldu FM-vinararnir úr KÍ leita sær suður í høvðusstaðin at leika toppuppgerð.
Bæði liðini hava fingið eina góða byrjan, hóast gestirnir bara hava leikt tveir dystir enn, eru tær á einum øðrum plássi við góðari 11-0 málúrtøku. Sigrar móti Víkingi og B36 er tað higartil blivið til.
Okkara besta kvinnulið hevur avgjørt eisini fingið eina ótrúliga góða byrjan uppá kappingina. 28-0 og fult stigatal, nýggju stig, eftir innleiðandi trý umførini, siga okkum at Allan og Ríkin hava blandað kortini rætt og hava fingið tað besta burturúr.
Men uppgávan sunnudagin verður torfør, eingin ivi um tað. Tá tað er sagt, vóru vit einasta lið, ið tók stig frá KÍ í fjør, so hvør veit.
Dysturin verður leiktur kl. 12.30 sunnudagin. Vit gleða okkum og ynskja bestu eyðnu.
Koyr á, HB!!!!


text:
Føroyskt - Landspítali
Landspitalin er meginsjúkrahúsið í Íslandi við umleið 682 seingjarplássum. Á Landspítalinum eru umleið 4.500 starvsfólk og er tað størsta einstaka arbeiðsplássið í landinum. Landspitalin er eisini frálæru sjúkrahús við høgum yrkisligum førleikum ið veitir sjúklingum eina góða heilsutænastu á høgum stigi. Landspitalin leggur seg eftir at gera eitt dygdargott arbeiði, eitt trygt og virðiligt umhvørvi fyri sjúklingar, avvarðandi og starvsfólk.
Sjúkrahúsið liggur miðskeiðis í Reykjavík og tí er stutt til alla tænastu. Sjúkrahúsleiðsluni er mannað við sjúkrahússtjóra, varastjóra og fyrisitingarstjórum.
Søguligt yvirlit
Sjúkrahússtjóri er Páll Matthíasson.
Á heimasíðini hjá Landspitalinum www.landspitali.is finnur tú m.a. upplýsingar um viðgerð, deildir og praktisk viðurskifti í samband við innlegging.
Bráðfeingishjálp - Læknahjálp gerandisdagar
Telefon
- Telefonnummar er 543 1000
- Tá ringt verður á 543 1000 er møguleiki fyri ummstilling til allar deildir.
Leiðbeining á Landspitalinum við Hringbraut og Fossvogi
- Leiðbeiningin við høvuðsinngongdina tekur sær av, at leiðbeina sjúklingum og avvarðandi á Landspitalinum.
- Leiðbeiningin er opin kl. 08:00-20:00 í Fossvogi
- Leiðbeiningin er opin kl. 08:00-21:00 við Hringbraut
Vitjunartíð
Vitjunartíð er hvønn dag kl. 15:00-20:00. Kvinnudeildin kl. 18:30-20:00. Er tørvur á tí ber til at vitja sjuklingar aðrar tíðir.
Royking
Tað er ikki loyvt at roykja á sjúkrahúsinum.
Sølubúðir hjá Reyða KrossKvinnudeildin hjá Reyða krossi hevur tvær sølubúðir. Onnur er í forhøllini á sjúkrahúsinum í Fossvogi og hin í forhøllini á sjúkrahúsinum við Hringbraut (Kringlan). Sølubúðinar selja allar vanligar kioskvørður ymisk breyð við viðskera gávur og blómur.
Upp og afturlatingartíðir:
-Gerandisdagar kl. 10:00-16:00
-Leygar og sunnudagar kl. 14:00-16:00
Sjálvsøla:
Kvinnudeildin hjá Reyða krossi hevur nakrar sjálvsølur í forhøllini á sjúkrahúsinum í Fossvogi og sjúkrahúsinum við Hringbraut (Kringlan) har ein kann keypa breyð, drykk og góðgæti.


text:
Moderator: Mulder-21
Aleco wrote:Ja, tað dámar mær væl
Persónurin niðanfyri hyggjar hyggur at The Simpsons
Aleco wrote:Takk fyri rættingunum rættingarnar
Ja, tað geri eg. Eg tosi (ella: dugi) norskt og eitt sindur svenskt av svenskum. [Hví Hvussu sigur ein "ein god del svensk?" (meir enn litt og mindre enn mykje) Eg dugi norskt og nakað/heilt fitt av svenskum]
Persóninum neðanfyri niðanfyri dámar brúnostur brúnost.
Aleco wrote:Tað var gott, at eg ikki skrivaði at eg eisini dugdi eitt sindur av føroyskum eisini
Haha, ja, eg havi roynt bátís, men mær dámar tað ikki så so væl
Hjá persóninum niðanfyri regnar tað nú!
Johanna wrote:Mær dámar øll norðurlendsk mál Men íslendskt er lítið yvirmett, og danskt ljóðar rættiliga løgið (Um tú vildi siga, at íslendskt verður hildið vera betri enn tað í roynd og veru er, so skalt tú heldur siga Men íslendskt er (alt ov) yvirmett...)
Persónurin niðanfyri er stuttur.
Aleco wrote:Ja, tað hevði dámt tær, hevði tað ikki? Men nei. Mær dámar øðrum ítróttum aðrar ítróttir, sum (til dømis) "tennisum", "curlingum", svimjingum og skíðum (møguliga: skíðlop, skíðrenning, skíðgonga.. eg áni ikki hvat hvat er, men hasi eru at finna í orðabókini - og bara "skíð" ljóðar heldur tómt... ).
Persónurin niðanfyri etur brauð breyð hvønn dag.
Trying some new grammatical builds here. Maybe I should get a grammar book, but it will have to wait until after my exams, I think. Sorry for just trying and failing until then! (It's better to try than just giving up ^^ ) Using Wiktionary as much as possible, though. I don't know these sports' names in Faroese. Couldn't find them! (Well, all of them were right, so good job )
Aleco wrote:Nú? Í kuldanum? Tað eru bara 13 stig her í dag, og mær dámar hita! So, nei, tað hevði eg ikki kunnað hugsað mær.
Persónurin niðanfyri hugdi at fótbólt-HM í fjørð.
Aleco wrote:Så de seier "í kuldanum" sjølv når verbet er "at svimja"? Altså eit røyrsleverb?
Aleco wrote:Er tað altso ikki heimsmeistaraheiti hvørt ár? Eg kann einki um fótbólti
Aleco wrote:Nei, tí hyggi eg ikki at, av tí at mær ikki dámar íshokki
Aleco wrote:Persónurin niðanfyri eigur hús við garði.
Return to “Faroese (Føroyskt)”
Users browsing this forum: No registered users and 1 guest


text:
Samgongan svíkir børn og foreldur
Social- og Almannapolitikkur -
Heldur enn at geva børnum og foreldrum nútíðar rættindi um felags foreldramyndugleika velur samgongan at kroysta eina ótíðarhóskandi lóg og misskiltað yvirtøku niður yvir føroyskar familjur
14. september-samgongan svíkir føroyskar familjur.
Serliga er talan um foreldur, ið ikki hava lut í felags foreldramyndugleika og børn, sum t.d. koma í klemmu í hjúnaskilnaði.
Hetta er støðan, nú Løgtingið aftur er kveistrað til viks, og ein høpisleys lóg og meiningsleys yvirtøka af familju- og arvarætti verður kroyst niður yvir føroyskar familjur.
Heldur enn at seta donsku foreldraábyrgdarlógina í gildi í Føroyum – og harvið geva børnum og foreldrum teirra nútíðar rættindi – skal tann ótíðarhóskandi tilstandurin millum børn og foreldur framhaldandi galda í Føroyum.
Javnaðarflokkurin svíkir
Javnaðarflokkurin, ið skal eitast at verja javnstøðu og familjurættindi, letur seg draga eftir hárinum í hesum máli. Tjóðveldi og Framsókn vilja yvirtaka – av misskiltum nationalum orsøkum – og so rættar Javnaðarflokkurin inn.
Vit í Sambandsflokkinum vilja ikki standa modell til, at familjur verða sleptar upp á fjall.
Ótíðarhóskandi føroysk lóg
Fakta er, at stórur tørvur er á, at felags foreldramyndugleikin í Føroyum verður dagførdur og munandi styrktur til gagns fyri allar familjur, har ið foreldur t.d. fara hvør til sítt.
Øll vita, at her heima er felags foreldramyndugleikin ein viðfáningur. Hann er bert galdandi, um foreldrini eru samd um hann. Og tað er lætt hjá øðrum av foreldrunum at taka stig til at fáa felags foreldramyndugleikan burtur.
Í einari komandi føroyskari familjurættarumsiting verður ógegnið altumfatandi. So ella so kenna øll hvønnannan í Føroyum, og tá verður ómetaliga trupult at taka óheftar avgerðir.
Hví skal slíkt vera galdandi her hjá okkum?
Seta donsku lógina í gildi
Í donsku lógini eru heilt onnur viðurskifti galdandi.
Har kann rætturin t.d. áseta, at felags foreldramyndugleiki skal galda, um hetta er til gagns fyri barnið, og hann kann bert takast burtur, um tungtvigandi orsøkir eru til tess.
Eisini hevur eitt foreldur, ið ikki áður hevur haft lut í foreldramyndugleikanum – tað eru typiskt pápar – rætt til at taka málið upp við dómstólin við ynski ella kravi um, at felags foreldramyndugleiki skal galda.
Aðrar positivar ásetingar
Millum positivu ásetingarnar í donsku lógini er t.d. eisini, at bæði foreldrini hava ábyrgd av ferðing hjá barninum millum foreldrini.
Harumframt hava foreldrini rætt til at vera við í sosialum aktivitetum, har ið barnið luttekur.
Hvussu er støðan í Føroyum?
Jú, her kunnu foreldur uttan foreldramyndugleika verða hildin fullkomiliga uttanfyri og mestsum í totalari isolatión frá at fáa kunning um sítt egna barn.
Her er eittans at gera, og tað er at seta donsku lógina í gildi fyri Føroyar. Heldur enn at yvirtaka familju- og arvarætt og tær ótíðarhóskandi reglurnar, sum her eru galdandi, skulu rættindini nútímansgerast.
Hvat er best fyri barnið?
Í mong ár hava fakfólk sagt, at tað er best fyri barnið at búgva hjá tí eina foreldrinum, og so skal hitt foreldrið hava samverurætt. Í Føroyum merkir hetta, at samveruforeldrið missir foreldramyndugleika og mong onnur rættindi.
Sagt verður, at tað er skaðiligt, stressandi og elvir til rótloysi, um barnið er líka nógv hjá báðum foreldrum, t.d. aðru hvørja viku.
Um hetta er rætt ella skeivt, vil eg ikki taka dagar ímillum.
Tó vísir ein kanning í Svøríki tað øvugta.
Ein kanningarniðurstøða er, at børn, sum búgva líka nógv hjá báðum foreldrunum, hava tað næstan líka gott sum børn í kjarnufamiljum – og munandi betri enn børn, ið búgva mest hjá tí eina foreldrinum.
Nevndu børn hava lætt við at fáa vinfólk, minni stress, minni svøvntrupulleikar og betri heilsu enn tey, ið búgva mest hjá einum foreldri.
Hetta verður praktiserað í londum sum t.d. Svøríki, Danmark, Hollandi, Belgia – og enntá í Rumenia.
Kanningin er gjørd á Centre for Health Equity Studies í samstarvi við Stockholms Universitet og Karolinska Instituttet.
Tí er spurningurin nú opin, um tað er best fyri barnið, at foreldramyndugleikin liggur hjá tí eina foreldrinum, og at barnið fyri størsta partin skal búgva hesum foreldri.
Javnaðarflokkurin kann gera tað rætta
Øll síggja, at Javnaðarflokkurin liggur í buktini.
Um flokkurin vil, so kann hann gera tað rætta og strika yvirtøkuna av familju- og arvarætti.
Í staðin eigur flokkurin saman við góðum kreftum at virka fyri at nútímansgera rættindini, herundir foreldramyndugleikan, hjá føroyskum familjum.
17. tinglimurin hjá 14. september-samgonguni, uttanflokkatinglimurin Sonja Jógvansdóttir, kann eisini gera tað rætta. Hon kann lata vera við at taka undir við hesum illa umhugsaða politiska stigi.
Hetta fer við vissu at raka føroyskar familjur meint.
Bárður S. Nielsen
formaður í Sambandsflokkinum
RN


text:
– Fólk skulu ikki halda, at tað snýr seg um at sleppa at ganga skeivur. Hetta er eitt álvarsligt mál, sum vit eru nógv, ið síggja fram til. Tær filmsupptøkur, sum hava verið frammi í seinastuni, vísa hvussu væl cannabis-droparnir virka ímóti eitt nú spasmum hjá parkinsonsjúklingum, og so vítt, sum eg havi lisið mær til, so eru eingi hjáárin við viðgerðini, sigur Kemm Poulsen, sum fyri tveimum árum síðani fekk staðfest parkinson-sjúku, og sum nú av álvara er byrjaður at fáa rystingar.
Inntil Kemm bleiv sjúkur hevði hann livað eitt virkið og spennandi lív, men nú eru útlitini vánalig, um hann ikki sleppur at taka canabis-dropar. Tí fer hann at brúka ta orku, hann hevur eftir, til at berjast fyri hesari viðgerð, sum kann bøta um livilíkindini hjá sær og øðrum, ið eru í somu støðu.
Dimmalætting hevur vitjað "Lona-dreingin", sum altíð hevur verið eitt lívsstykki og hjálpsamur sum fáur.
Í blaðnum hesaferð vitja vit eisini á brennistøðini á Hjalla, har sonevndu grønu ruskspannirnar ofta sjálvar enda sum rusk, og vit hyggja eisini at søguni hjá lívfiskastøðini í Skopun, sum nú letur aftur.
Brot úr greinini um Kemm:
Og júst tað skemtiliga ella lívsglaða hevur fylt nógv í lívinum hjá Kemm. Tað sást, tá hann og vinmaðurin Sofus Hansen eitt summarkvøld fingu hug at fara at fiska á Leynavatni. Komnir upp á pláss sær Kemm, at Sofus hevur eina gamla sofu í vørubilinum. Hann skuldi havt verið á brennistøðini við henni, men hevði ikki havt stundir. Og so var lagamanni. Sofan varð sett á sandin, og so kundu teir báðir vinmennirnir hugna sær.
- Eg minnist, at Sofus segði, tá vit høvdu sett okkum við hvør sínari tráðu, at nú hopaði hann ikki, at hann fekk nakað á, tí tað vildi spilt hesa fínu løtuna, fortelur Kemm og flennir so inniliga.
Lesið meira í Dimmalætting, sum er í sølubúðunum


text:
2017 var merkt av afturgongd, vánligum úrsliti og fall í partabrøvunum hjá H&M, og tað fær stóru svensku klædnafyritøkuna at leggja um. Fyritøkan fer at stovna nýtt klædnamerki /Nyden, sum bara skal seljast á netinum og sonevndum pop-up handlum. Málbólkurin verða ung, sum eru fødd millum 1983 og 2000, og sum í nógv størri mun keypa síni klæði á netinum. Klæðini skulu sniðgevast av kendum fólki, millum annað Noomi Rapace, sum spælir Lisbeth Salander í Millennium-røðini eftir Stieg Larsson
Ein onnur avleiðing verður, at fleiri handlar verða stongdir, sambært JP Finans. H&M hevði sett sær fyri at vaksa í 2017, men úrslitið hevur verið tað beint øvugta. Sølan minkaði fýra prosent og marknaðarvirðið fall 30 prosent.
Tað gjørdi tað ikki betur, at ein villa í kt-skipanunum fyrradagin gjørdi, at allar vørur vórðu seldar fyri 40 krónur á netinum. Tað gekk ein tími, aðrenn villan varð rættað. Tað er óvist hvat hetta hevur kostað H&M, sum tó hevur boðað frá, at pengarnir ikki verða kravdir aftur frá kundunum.


text:
Nevndin í Starvsmannafelagnum hevði sín fyrsta fund hósdagin, eftir nevndarvalið á aðalfundinum 4. mars og skipaði seg við Jóngerð Simonsen sum næstforkvinnu. Hon er vald fyri tvey ár. Jóngerð tekur við eftir Niels á Reynatúgvu, sum er farin úr nevndini, eftir at hava sitið trý valskeið, sum er markið fyri nevndarumboðan.
Jóngerð varð vald í nevndina í Starvsmannafelagnum á aðalafundinum í mars 2016. Hon starvast dagliga á Akstovuni.
Tveir nevndarsettir stóðu fyri vali á aðalfundinum 4. mars. Bjørg Jacobsen er nývald, og Svend Åge Seloy, sum hevur sitið tvær setur, varð afturvaldur.
Hini trý í nevndini - millum tey formaðurin - stóðu ikki fyri vali hesuferð.


text:
Kommunan mælir landsins myndugleikum til at taka upp nýggjar samráðingar við tunnilsfelagið.
Økið hevur stóran og avgerandi fíggjarligan týdning fyri kommununa við atliti til teir møguleikar, sum eru fyri at gagnnýta økið sum menningarøki í kommununi.
Kommunan eigur sum vega- og byggimyndugleiki at verða hoyrd í einum so týðandi máli, eins og gjørt er aðrastaðnis í landinum. Matrikkuleringin av tunnilsmunnanum er gjørd, hóast kommunan ikki hevur latið ummælið.
Verandi loysn ikki er besta loysnin, og eigur tí at vera endurskoðað.
Ynskiligt er, at kommunan sleppur at ráða yvir havnaøkinum á Gomlurætt, ella pørtum av økinum, eins og vanligt er í øðrum kommunum, har undirsjóvartunlar hava avloyst sjóvegis sambandið.
Kommunan ynskir at varðveita økið sum havnaøki, sum er tað einasta í kommununi, sum vendir vestureftir móti Koltri og Hesti.
Kommunan ynskir at kunna nýta økið til vinnuligt virksemi og at menna økið í hesum sambandi; herundir til ferðavinnu, aling, smábátar, frítíðarvirksemi o.a. Gamlarætt er tilbúgvingarhavn í sambandi við oyggjarnar og eisini í sambandi við virksemi á sjónum.
Tá tunnilin ikki kann nýtast, er frægasta leiðin um fjørðin frá Gomlurætt til Sandoynna, Hest, Koltur og vestureftir, bæði til ferða- og vinnuligan flutning. Á Velbastað eru góðir møguleikar fyri býarvøkstri, og ein natúrligur partur av hesum er vinnuligt virksemi, sum skal liggja á havnaøki upp at bryggjukanti.
Skulu Hestur og Koltur mennast sum útoyggjar, so er Gamlarætt ein avgerandi treyt fyri menningarmøguleikum. Tað er týdningarmikið, at økið verður gagnnýtt á besta hátt, soleiðis at hetta kann verða ein vinningur fyri kommununa og landið sum heild.
Tórshavnar býráð mælir tí til at finna semju um staðsetingina av tunnilsportalinum á Gomlurætt, at lýsa framtíðar brúk av havnaøkinum og at staðfesta hetta í serstakari byggisamtykt fyri økið.
Heitt verður tí á landsstýrismannin um fund at umrøða hetta átrokandi mál sum skjótast.
Tórshavnar kommuna


text:
- Ting Tager Tid. Tað tók nógv longri tíð, enn vit hildu, sigur Kartin Hansen, ið saman við Hans Egholm hevur skrivað bókina Føroyska Rokksøgan, ið verður givin út 9. juli.
Tað eru 10 ár síðan at byrjað varð at arbeiða upp bókina Føroyska Rokksøgan og í komandi viku kemur hon so loksins. Bókin, sum er 432 blaðsíður, lýsir rák, persónar, bólkar og støð, sum hava havt týdning fyri føroysku rokksøguna frá 50'unum fram til nú. Yvir 500 myndir eru í bókini, men Kartin Hansen sigur, at talan í høvuðsheitum er um eina tekstbók og ikki eina myndabók.
Í sambandi við at bókin kemur út verður søguligt Rokk-kvøld við tónleiki og framløgum í Reinsarínum leygardagin 9. juli.


text:
Dreingirnir byrja aftur eftir summarsteðgin
Dreingir05-08-2013 - Jónfinn Petursson
Havnar Bóltfelag hevur tvey lið í steypafinaluni hjá dreingjunum og farið verður nú undir at venja fram ímóti tí og seinnu helvt av landskappingini. Tey fyrstu liðini byrja landskappinginga aftur longu 17. august.
Annars byrja liðini so smátt av venja aftur og vit byrja soleiðis:
U14 og U16r: Venja saman hvønn dag uttan mikudag kl. 16:30
U12: Byrja vanligu venjingina aftur týsdagin 6. august kl. 16:00
U11: Byrjaðu venjingina í seinastu viku og venja sum vanligt.
U10: Byrja vanliga venjing aftur týsdagin 13. august.
U8 og U6: Byrja vanligu venjingina aftur mikudagin 14. august.
Frá høvðusungdómsvenjara okkara, Milan Cimboruvic, skulu vit heilsa og siga, at teir dreingir, ið ikki fáa luttikið í vanligu venjingini, verða biðnir um at venja sjálvir og annars halda seg í gongd.
Annars verður ynskt øllum góða eyðnu við restini av landskappingini og sjálvandi bestu eyðnu við steypakappingini.


text:
Um hvítusunnuna skipar Fimleikasambandið fyri FM í estetiskum fimleiki. Kappingin er í høllini á Hálsi, har gólv er lagt á, og høllin annars er skipað til hetta serstaka høvið.
Undankapping var leygardagin, og annan hvítusunnudag verður sjálv finalan. Kringvarpið fer at senda beinleiðis í sjónvarpinum frá finalunum.
20 lið meldaðu til kappingina, og hesi liðini komu víðari til finaluna.
Pinkur
HF Fenja 12,7 stig
Støkk Viólin 12.58 stig
Ljósið Vela 11,22 stig
HF Froya 10,03 stig
Smágentur
Ljósið Lyra 15,1 stig
Støkk Flykran 14,37 stig
HF Bjalla 13,22 stig
Ljósið Libra 12,98
Gentur
HF Eina 15,9 stig
HF Nora 15,23 stig
Støkk Vípan 15,15 stig
HF Enna 14,07 stig
Unglingar
Ljósið Hydra 14,83 stig
Støkk Svalan 13,97 stig
HF Alda 13,5 stig
Kvinnur
HF Hulda 15,72 stig
Kringvarpið sendur FM kappingina beinleiðis 2. hvítusunnudag frá kl. 14.
Fleiri myndir frá undankappingini eru at síggja her.


text:
Her er startlistin til Føroyameistarastevnuna á stuttgeil 2017, sum verður í Svimjihøllini í Gundadali nú komandi vikuskifti. Ein stevna sum út yvir at vera FM, eisini er síðsta freist at klára kravtíð til Oyggjaleikir í Gotlandi í summar.
Tíðarætlanin er hendan:
- Fríggjamorgun 24. mars frá kl 09:30 – Innleiðandi riðlar
- Fríggjadag 24. mars frá kl 17:00 til 19:00 – Finalur
- Leygarmorgun 25. mars frá kl 09:30 – Innleiðandi riðlar
- Leygarkvøld 25. mars frá kl 19:00 til 21:00 – Finalur
- Sunnumorgun 26. mars frá kl 09:30 – Innleiðandi riðlar
- Sunnudag 26. mars frá kl 17:00 til 19:00 – Finalur
Sí eisini innbjóðingina
Kravtíðir til Oyggjaleikir 2017 síggjast her umframt á heimasíðu SSF.
Tilsamans eru tey 43 kvinnuligir og 30 mannligir svimjarar úr øllum teimum 6 virknu svimjifeløgunum í Føroyum, sum fara at kappast í teimum 42 kappingunum á FM á stuttgeil 2017.
9 svimjarar hava sum er klárað kravtíð til Oyggjaleikir 2017.
Kringvarp Føroya sendir beinleiðis frá øllum trimum finalupørtum.
Hartil ber til at fylgja við úrslitunum beinleiðis her á livetiming.dk


text:
Fríggjadagin gjørdu Dagur og vika eitt innslag, har sagt varð, at Kristina Háfoss ikki vildi úttala seg í skattamálinum um Eik Banka. Men Kristina Háfoss vísir á, at hon hevur sagt sína hugsan fleiri ferðir.
– Tað kom kanska ikki serliga væl við, at niðurstøðan hjá løgfrøðinginum Bárði Larsen var, at lítið av veruleika var aftan fyri niðurstøðuna hjá Taks, sum minti líka nógv um fiktión, segði miðlamaðurin í Kringvarpinum fríggjadagin. Upptøkurnar vórðu tiknar, ímeðan Kristina Háfoss var á veg úr tingsalinum fíggjardagin. Uttan at verða fyrireika upp á tað, varð hon filmað, ímeðan hon var á veg úr tingsalinum. Yvirskriftin var: “Kristina rennur undan.”
Men Kristina Háfoss vísir staðiliga aftur, at hon hevur runnið undan at gera viðmerkingar til skattamálið.
– Eg havi úttalað meg í hesum málinum ótalligar ferðir bæði áðrenn og eisini aftaná, at frágreiðingin hjá Bárði Larsen varð kunngjørd og bæði til útvarpið og til sjónvarpið. Helst er hetta tað málið, ið eg havi gjørt flest samrøður við Kringvarp Føroya um yvirhøvur. Tað, sum síðan er hent, er, at fíggjarmálaráðið hevur álagt Taks at gera skrivligar mannagongdir fyri, hvussu størri skattamál skulu viðgerast frameftir, og hartil er málið sent fútanum, sum í løtuni viðger, um talan var um villeiðing av Taks ella ikki, greiðir landstýriskvinnan í fíggjarmálum frá.
Hon sigur seg langt síðani hava greitt Kringvarpinum frá, at hon metir tað vera skeivt at gera fleiri viðmerkingar til málið, áðrenn fútin er komin til eina niðurstøðu, men at hon fegin vil gera viðmerkingar, so skjótt fútin er liðugur at viðgera málið.
– Bárður Larsen sigur í frágreiðing síni, at ábendingar eru um villeiðing, ímeðan stjórin áTaks sigur, at talan ikki var um villeiðing, og júst hetta fer fútin at kanna. Tað hevði verið skeivt av mær alment at sagt ítøkiliga, hvat eg haldi um tann spurningin, meðan fútin hevur hann til viðgerðar. Tað hevði á ein hátt verið at lagt seg út í viðgerðina hjá fútanum, sigur Kristina Háfoss.
– Málið skal nú viðgerast hjá fútanum, sum síðan kemur við einari niðurstøðu, og tá er tíðin búgvin til, at eg sum landsstýriskvinna einaferð enn fari at gera viðmerkingar til ítøkiliga málið, sigur Kristina Háfoss at enda.


text:
OOTD – Ein dagur á strondini
Í gjár vóru vit so at siga allan dagin á strondini í Perrissa – tann besta strondin í Santorini sigst og tað skylji eg væl hví. Tað var deiliga friðaligt, gott service og heitur sjógvur + hesin lítli býurin var óguvliga sjarmerandi og flottur.
Eg var sjálvandi í bikini, alt annað hevði verið alt ov heitt. Bikini havi eg keypt í Change – tá man hevur eitt sindur størri bringu, er tað altíð gott við svimjuklæðum sum stuðla og sita væl.
Sandalirnar eru frá Birkenstock og lændar frá Mariu.
Lekkri kimono kjólin er frá H&M, keypti hann í Keypmannahavn beint áðrenn vit fóru til Santorini.
Hatturin og Sólbrillurnar keypti eg í einum lokalum handli í perissa fyri líti og lætt. Faktist oruliga lekkurt at hava ein sólhatt tá man er á strondini, so fær man lisið eitt sindur uttan at vera heilt í skugganum.
Lekkra strondtaskan er keypt í Hennara áðrenn eg fór avstað – tað er altíð praktist at hava eina lætta og góða tasku við á strondina.


text:
31. mai 2007, 10:12 © Vilmund Jacobsen - Sosialurin
Mynd: - Hetta er ein spennandi avbjóðing fyri okkum, siga næmingarnir
Tekniska umsiting hjá Runavíkar kommunu hevur heitt á Tekniska skúla í Klaksvík um at smíða fýra brúgvar, sum skulu setast upp ymsastaðni í kommununi
Næmingar á Tekniska skúla í Klaksvík eru í løtuni í holt við at smíða eina brúgv, sum tey í Runavík skulu hava liggjandi um Løkin, sum er áin, ið rennur oman úr Toftavatni.
- Hendan fyrsta brúgvin skal setast upp tætt við mylnuna við Løkin. Hon verður latin og sett upp, tá tey í Runavík hava gjørt undirstøðið, sum brúgvin skal standa á, siga tey á Tekniska skúla í Klaksvík.
Tað er tekniska umsitingin í Runavíkar kommunu, sum hevur heitt á skúlan um at smíða fýra slíkar brúgvar, sum skulu setast upp ymsastaðni í kommununi.
Timburarbeiði, sum næmingarnir í Klaksvík gera, er ein partur av undirvísingini.
- Fyri okkum er hetta ein spennandi avbjóðing, og úrslitið er eitt bygningsverk, sum sæst aftur í hugnaliga umhvørvinum við Løkin í Runavík, siga næmingarnir á Tekniska skúla í Klaksvík.


text:
6/12/16
G! 2016 - 1. partur
Ársins G! skrá er sum ikki einaferð eitt vitaminríkt ískoyti til føroyska tónleikasummarið. Fekk hug at gera okkurt burturúr hesum og havi tískil sett ein Spotify playlista saman við G! 2016 tónleiki. Havi eisini skrivað nakrar reglur um hvørt navnið, tí eg haldi álvaratos, at skráin hevur peppan uppibornað! Í hesum 1. parti eru 9 tey fyrstu nøvnini á playlistanum umrødd. Playlistin er annars viðheftur niðast.
1. Songhoy Blues: 'Al Hassidi Terei'
Lívsgleði er orðið, ið tekur samanum Songhoy Blues. Hetta er í øllum førum tað, ið geiðslar úr hvørjum tóna og hvørjum orði hjá bólkinum. Eisini hóast tú ikki skilir eitt orð. Limirnir eru av songhoy fólkinum úr Mali í Norðurafrika og flýddu í ein sunnan, tá islamistar yvirtóku norðara partin av landinum. Komnir suður til býin Bamako stovnaðu teir bólkin Songhoy Blues. Higartil er tað vorðið til tvinnar útgávur: framúrskarandi debutplátuna Music in Exile og forkunnugu cover EP'ina Re-covered, har limirnir gera sínar egnu tulkingar av klassiskum løgum hjá The Clash, Manu Dibango og Led Zeppelin ('Should I Stay or Should I Go' a la Songhoy Blues er settur inn niðast í playlistanum). Dyrkingarvert!
2. Phlake: 'Angel Zoo'
Tveir kritahvítir fýrar frá Albertslund, ið gera háaktuelt r'n'b a la The Weeknd við grovkornaðum hipp hopp botni. Ótrúligt, men satt. Phlake er ein spennandi duo við vindi í seglunum. Jonathan Elkær hevur leingi starvast sum beatframleiðari fyri m.a. Suspekt. Tá hann legði saman við sangaranum Mads Bo spurdust serstakir tónar burturúr. Herfyri fingu teir jaliga umrøðu á bretska tastemaker blogginum The Line of Best Fit. Debutplátan Slush Hours er júst útkomin, og 'Angel Zoo' er eitt av sterku stakløgunum hagani. Teir spæla eina røð av festivalum og spælistøðum í summar, og teirra millum telist G! 2016.
3. Agent Fresco: 'Dark Water'
Agent Fresco eru íslendskir uppá allar teir góðu mátarnar. Tónleikurin er treytaleysur, ørur og púra egin. Okkurt slag av progressivum math popp rocki við málmsískoytum og vøkrum tenorvokali. Tá eg sigi "íslendskir uppá allar teir góðu mátarnar", er tað tí, at Agent Fresco eins og so nógv onnur íslendsk nøvn nógvu seinastu árini bara gera totalt sítt egna uttan at taka atlit til, um tað er nóg kul ella um tað rakar tað rætta rákið. Og við at skíta á hesi tingini VERÐUR tað nevniliga totalt kul og rakar rætta rákið. Ella uppfinnir sítt egna rák. Óansæð, teir vóru hamrandi góðir og sannførandi í Norðurlandahúsinum í vetur, og tað verður feitt at uppliva teir live í Syðrugøtu.
4. Zion Train: 'Earthquake'
Zion Train eru slóðarar á UK dub pallinum við 25 árum á baki. Teir vóru stovnaðir sum eitt soundsystem í Oxford í 1988 og eru í dag ein institutión innan dub tónleik. Neil Perch er framleiðari og á konsertunum hevur hann sín egna miksipult og eina røð av dub effektum við sær á pallin. Í gjøgnum pultin koyra vokalar, blásarar og beats. Hypnotiskt, groovy og dragandi. Man gleðir seg!
5. Eivør: 'Brotin'
Her krevst neyvan nøkur innleiðsla. Eivør er ein drotning í føroyskum tónleiki. Eg dyrki tann elektroniska klangbotnin, ið ger seg galdandi á Slør plátuni. 'Brotin' er eitt gott dømi um tað.
6. Jacob Bellens: 'Back To You'
Jacob Bellens stovnaði rock bólkin I Got You On Tape, er við í duo'ini Murder og hevur eisini eina solo verkætlan í egnum navni. Nýggjasta plátan Polyester Skin er framleidd av vinmanninum Kasper Bjørke. Plátan er útgivin á spennandi týska plátufelagnum HFN Music, ið áður hevur útgivið m.a. føroyska Brynjolfur (á undirplátufelagnum Hafendisko) og íslendsku Human Woman, ið spældu á G! í 2011. Polyester Skin er dømi um stramt útintan elektroniskan popp við tevi fyri tí 80'araliga. Tað er okkurt metodologiskt og hugfangandi yvir tí, sum Jacob Bellens ger. Hetta lagið situr akkurát sum tað skal, og so eitt lítið sindur afturat. Lagt er í ovnin til eina spennandi G! konsert.
7. SBCR aka The Bloody Beetroots DJ set feat. Greta Svabo Bech: 'Chronicles of a Fallen Love'
Italski framleiðarin The Bloody Beetroots hevur verið virkin seinastu 10 árini innan elektroniska dansitónleikin (electro house, dancepunk, dubstep, EDM v.m.). SBCR er stytting fyri seinastu live inkarnatiónina av bólkinum. Sum skilst er tað stytting fyri "Satan Bass City Rockers" (!) Av seinastu plátuni Hide (2013) er føroyska Greta Svabo Bech við sum sangari á 'Chronicles of Fallen Love', og hon verður eisini við á framførsluni á G!
8. Dub Phizix & Strategy: 'Marka'
Tónlistarliga úttrykkið hjá Dub Phizix & Strategy er ein sannur kókipottur av globalum kryddaríum. Við drum'n'bass sum miðsavnandi stíli. Í januar í ár fingu Dub Phizix & Strategy eina rættiliga álitisváttan við á vegnum, tá BBC1 tillutaði teimum BBC Radio 1's Residency við egnari afturvendandi útvarpstónleikasending. Sí annars Dub Phizix Soundcloud síðuna fyri meira tónleik frá teimum. Intenst, ágangandi og treytaleyst. Ein bassrík framførsla stendur okkum boði!
9. Lucy Rose: 'Like An Arrow'
Lucy Rose er ein enskur singer/songwriter úr West Midlands økinum í Onglandi. Ferð kom á tónlistarligu yrkisleiðina, tá hon 18 ára gomul hitti Jack Steadman, frontmannin í indie bólkinum Bombay Bicycle Club. Síðani hevur Lucy givið út tvinnar plátur í egnum navni á heimsfevnandi plátufelagnum Columbia Records. Onnur plátan Work It Out kom út í juli 2015. Dygdargóð sangskriving í dygdargóðari framleiðslu. Vert at geva sær stundir til.
Hetta var 1. partur av mínum G! 2016 playlista, ið var umrøddur. 2. partur er her. Playlistin í síni heild kann njótast her:
Subscribe to: Post Comments (Atom)


text:
Ari av Rana
11.01.2018 - 12:41
Kenda Youtube-stjørnan, Logan Paul, kom veruliga í andglettin, eftir at hann, fyri tveimum vikum síðani, legði sjónband út á Youtube, har hann og vinirnir funnu funnu ein persón, sum hevði tikið sítt egna lív.
Logan Paul og vinirnir vóru farnir til Aokigaharaskógin við Fuji fjallið í Japan, har teir vildu kanna tann andaliga partin av skóginum. Skógurin er kendur fyri at verða staðið, har fleiri japanar fara fyri at gera sjálvmorð.
Eftir hava gingið fáa 100 metrar inn í skógin, koma vinirnir fram á ein persón, sum hevur gjørt sjálvmorð. Logan Paul valdi at leggja sjónbandið á Youtube. Á sjónbandinum hoyrist eisini hvussu vinirnir koma við skemtiligum viðmerkingum.
Hetta fær nú avleiðingar fyri Logan Paul. Youtube hevur valt at taka Logan Paul úr premium innihaldinum á síðuni. Harumframt verður Logan Paul framyvir ikki longur partur av webseriuni “Foursome”, skrivar TV2.
Eisini er øll framleiðsla av Logan Paul sjónbondum fyribils steðga.


text:
Í sambandi við, at IRF víðkar móttøkuhøllina á brennistøðini, hevur Umhvørvisstovan dagført umhvørvisgóðkenningina hjá brennistøðini og endurnýtsluni hjá IRF í Leirvík.
Endamálið við víðkanini er at fáa betur skipað viðurskiftir, tá vinnan kemur á brennistøðina við burturkasti, og fyri at tryggja, at burturkast, ið ikki skal brennast, men t.d. skal endurnýtast ella er mett sum vandmikið, verður skilt frá.
Í umhvørvisgóðkenningini er m.a. treyt um, at IRF skal arbeiða ímóti, at mest møguligt at burturkastinum verður endurnýtt. Treyt er eisini sett um, at økið skal verða mannað tá opið er, fyri at tryggja rættari skiljing av burturkastinum.
Brenning av burturkasti gevur dálkandi og heilsuskaðiligan royk. Talan er t.d. um ymisk sløg av gassi og tungmetalum, so sum NOx, SO2, CO, dioxin, blýggj, kadmimum, krom, kopar og kyksilvur, ið m.a. stava frá brenning av battaríum og elektronikki, ið ikki er skilt frá.
Til tess at minka mest møguligt um hesa dálking í roykinum er krav sett um roykreinsing, og eru markvirðir sett fyri innihaldið av dálkandi evnum í roykinum. Eisini verða krøv sett til sjálva brenningina, so sum at hitin altíð skal vera oman fyri 850oC, og at brennast skal uttan íhald í so long tíðarskeið, sum rusknøgdin loyvir. Hetta, tí at brenningin ikki er fullfíggjað, tá hitin er ov lágur, og dálkingin harvið størri.
Umhvørvisgóðkenningin sæst her
Avgerðin kann kærast til innlendismálaráðið.
Kærurætt hava tey, sum avgerðin hevur ein týðandi persónligan týdning fyri.
Møgulig kæra skal sendast Umhvørvisstovuni, Traðagøta 38, FO-165 Argir, ella til us@us.fo, og skal vera Umhvørvisstovuni í hendi í seinasta lagi 4 vikur frá dags dato, t.e. mikudagin 2. august 2017.
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo
« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Sum liður í menningini av føroyska heilsuverkinum ynskja Landssjúkrahúsið, Klaksvíkar sjúkrahús, Suðuroyar sjúkrahús, Deildin fyri Arbeiðs- og almannaheilsu og Ílegusavnið, at knýta og viðlíkahalda samband við læknalesandi og KBU-læknar/yngri læknar. Tí vil heilsuverkið tann 24. juli 2015 bjóða øllum læknalesandi at koma til kunningarfund á Landssjúkrahúsinum, har ymisk viðkomandi evni verða viðgjørd.
Á fundinum verða fylgjandi evnir:
1. Vælkomin v/ Høgna Djurhuus, virkandi varastjóra
2. At vera KBU-lækni í Føroyum v/ Ester Weihe, KBU-lækna
3. Kunning um granskingarmøguleikar í heilsuverkinum í Føroyum
v/ Rudi Kollslíð, yvirlækna
4. Kanning hjá LÍK
5. Ymiskt
Fundurin verður í Veitsluhøllini á Landssjúkrahúsinum, Eirargarður 7 og verður hildin frá kl. 14-16. Best er um fólk boða frá luttøku á ls@ls.fo (men ikki avgerandi treyt).
Vegna stovnarnar í Heilsuverkinum


text:
Í morgun kl 07.30 legði ferðamannaskipið, m/s Amadea at bryggju Runavíkar Havn.
Hetta er aðru ferð í ár, at skipið kemur inn her vegna veður.
Leiðin lá annars til Tórshavn. Umborð eru uml. 500 ferðafólk.
Skipið væntast at liggja til kl 14.00
23.08.2009
Ferðamannaskip í Runavík
Í morgun kl 07.30 legði ferðamannaskipið, m/s Amadea at bryggju Runavíkar Havn.
- Ein sólskinssøga á vetri
- Foreldragjøld 2
- Foreldragjøld
- Runavíkar kommuna raðfestir ferðavinnu
- Joan Skibenæs kommunulækni í Skálafjarðar læknadømi
- Svimjihallarverkætlanin – kunningarsíða
- Hoyr um annan – hygg um teg sjálvan
- Fráboðan um forskúlar undir verkfallinum
- Vit ferðast ikki ígjøgnum lívið einsamøll
- Krubban
- Nýggjárshald á Skála
- Nýggárshald í Saltangará
- Bannað at brenna spillolju
- Kommunuskrivstovan og Kunningar- stovan um jólini og nýggárið
- Syngja jólini inn í Kelduni
- Loyvi til nýggársbál
- Verjugrót á Bakka
- Fjøruvegurin á løgtingsfíggjarlógini 2018
- Vatnverk í Æðuvík
- Málningaframsýning á Skála


text:
Í dag, 12. juli, hevði kilski rithøvundurin, diplomaturin og politikarin, Pablo Neruda, fylt 108 ár. Í 1971 fekk hann bókmentaheiðursløn Nobels. Hann doyði tvey ár seinni.
Eg fari ikki at siga so nógv her, um hvussu hann livdi sítt lív, sum var ógvuliga spennandi, men eg fari her at siga eitt sindur um, tá ið eg hitti skaldskapin hjá Neruda.
Tá ið vit tosa um yrkingar sum heild, so má Pablo Neruda lesast. Hann hevur alstóran týdning fyri heimsbókmentirnar. Sum tannáringur las eg mestsum alt, sum kom út á føroyskum. Ikki slepst undan skaldaverkinum eftir Karsten Hoydal. Í savninum Suð í Grasi – týðingar, ið Karsten sjálvur gav út á forlagnum Tyril í 1986, eru yrkingar á føroyskum eftir Walt Whitman, Pablo Neruda og Federico García Lorca. Tá var eg 17 ára gamal og eyguni vildu ikki altíð hyggja í eina bók við yrkingum. Meira spennandi og ókend støð vóru at festa eyguni á. Ein løta var tó, har eg sat í einingi á kamarinum og las týðingarnar eftir Karsten Hoydal, ommubeiggjan. Og har á síðu 84 í Suð í Grasi stendur yrkingin “Kanska, kanska gloymskan”.
Kanska, kanska gloymskan
Kanska, kanska gloymskan á jørðini sum ein vernd
kann elva vøkstur og nøra lívið
(kann vera) eins og moldin í skógar-skugga.
Kanska, kanska leitar menniskjan sum ein smiður
at álvaeldi og glintan av jarni á stiðja
uttan at ganga inn í kolsins blindu býir,
uttan blundandi at tveita seg fram eftir rommum
í omanlop, í vøtn, í málmstein og ræðuligar vanlukkur.
Kanska, men mín diskur er øðrvísi, føði mín en onnur:
Míni eygu komu ikki fyri at tiggja gloymsku:
muður mín gapar um alla tíðina, og alla tíðina,
ikki bert ein partur av tíðini hevur slitið mínar hendur.
Tí vil eg tala við teg um tær pínur eg fegin hevði latið fara,
bindi teg at liva einaferð afturat millum brunasár teirra,
ikki tí at vit skulu dvølja sum á støð við fráfaring,
ella fylla okkara hjørtu við saltvatni,
men vitandi ganga fram til at nema rættvísi
við avgerðum markleyst løddum við meining,
fyri strangleikan skal vera ein treyt fyri gleði, at vit
soleiðis mega verða ósigrað.
Pablo Neruda
Karsten Hoydal týddi
Tá ið eg hevði lisið yrkingarnar fleiri ferðir, ið standa í savninum, untist mær ikki at lesa Pablo aftur fyrr enn fleiri ár seinni. Ikki var lætt at fáa hendur á heimsbókmentum á Sandi, tá ið eg var ungur. Har var bara skúlabókasavnið, ið var handan fleiri læstar hurðar í kjallaranum í Meginskúlanum. Í dag hava sandingar fingið bókasavn og listasavn, so nú skuldi ligið væl fyri hjá ungdóminum at slupra bøkur og list í seg, men eg eri stórliga bangin fyri, at tey, eins og børn alla aðrastaðni, heva ilt við at sløkkja skíggjan og taka bókina í hondina. Eg hevði helst ikki verið øðrvísi, var eg ungdómur í dag.
Í 1997 var eg ein dagin inni í tí frálíku brúktbókaútsøluni, ið plagar at vera í Helligåndskirkjuni á Stroynum. Har fann eg meistaraverkið Canto General eftir Pablo Neruda. Peer Sibast hevur týtt og Dea Trier Mørch hevur myndprýtt við litografium. Hetta er eitt stórsligið verk um suðuramerikanska upphavið og søgu.
Í dag eru hetta bøkur eg við jøvnum millumbili taki niður av hillini og lesið við miklari frægd.
OMR


text:
Marna Egholm nummar 5 í NM
Tað gjørdist eitt satt bragd, sum Marna Egholm framdi í samansettari NM- og DM-kapping leygardagin. Hon vísti, at hon er millum topprennararnar í Norðurlondum beint nú.
Norðurlandakappingin er tann einasta altjóða kappingin, sum Føroyar kunnu luttaka í, sum er. Talan er um bestu rennararnir í Norðurlondum, sum eisini hava aðrar størri kappingar at luttaka í, og tí er sjálvsagt, at tað er stórur biti hjá føroyingum. Men Marna Egholm stóð seg sera væl, skrivar Frælsur Ítróttur Føroya.
Tíðin hjá Marnu gjørdist 36.00,37. Ein betring av føroyska metinum við heili 48 sekundum. Tíðin rakk til eitt fimtapláss í NM.
- Gamla metið átti hon sjálv; tað setti hon á oyggjaleikunum á Jersey, tá hon vann silvur. Hetta var kortini ikki ein tíð, sum Marna var serliga imponerað av, tí so seint sum í mars rann hon 35.17 min, tá hon vann bronsu til DM í 10 km landavegsrenning. Til slíka meistaraskapsrenning hevur tíðin tó ikki mest at siga. Tað var eisini ov nógvur vindur at renna allarbestu tíðirnar. Marna eigur at stórfegnast um bestu plasering nakrantíð hjá føroyingi til NM, silvur í DM, gull í DM +35 ár og eitt stórt kut av føroyska metinum, sigur Hallur Holm frá FÍF.
Fyri at gera kappingina meira áhugaverda bæði fyri rennararnar og ákoðararnar, var samstundis kappast um DM-heitið á 10.000 metrum. Hetta merkti, at umframt tær fýra á danska landsliðnum, vóru eisini aðrar fýra av allarbestu donsku kvinnunum við. Og her eydnaðist altso Marnu Egholm at fáa eitt annaðpláss.
Úrslitið í NM-kappingini
- Laura Markovaara, Finland 34.00,14
- Cecilia Norrbom, Svøríki 34.16,21
- Sara Holmgren, Svøríki 34.57,13
- Simone Glad, Danmark 35.14,48
- Marna Egholm, FØROYAR 36.00,37
- Sissel Møller, Danmark 36.45,98
- Helene Svane, Danmark 37.02,7
- Pernille Bak Larsen, Danmark 37.09,46
Úrslitið í DM-kappingini
- Simone Glad 35.14,48
- Marna Egholm, 36.00,37
- Rikke Due-Andersen 36.03,25
- Sissel Møller, 36.45,98
- Helene Svane 37.02,74
- Pernille Bak Larsen 37.09,46
- Camilla Lundtoft 37.57,84
- Lise Kandborg Sørensen 38.04,81
- Mia Sørensen 38.16,78
Dansk Atletikforbund var vertur, og kappingarvøllurin var hjá kenda danska rennifelagnum, Blovstrødløverne.


text:
Kringvarp 18:30Snipp snapp
Í sendingini "Snipp snapp" eru teknifilmar, ið eru ætlaðir smáum børnum. Sendingin verður send hvørt mikukvøld og endursend um vikuskiftið.
18:50Kring Noreg – 9 ára gomul og fólkasangari
Hon hevur vunnið heiður og fingið styrk í sambandi við sínar góðu gávu (fólka)sangari, Eldbjørg Trydal Rysstad.
18:54Kring Noreg – Køkukona
Tá Carla Adrichem fylti 50 ár, fekk hon bróstkrabba. Tað førdi til eitt nýtt ítriv, nevniliga at hon fór at baka kaku. Men tær kunnu vera so flottar, at fólk fáa seg illa til at eta tær.
19:00Annie
New York, USA. Foreldraleysa gentan Annie býr hjá óndu fosturmammuni frk. Hannigan, tá hon ein dagin hittir tann ovurríka borgmeistarakandidatin Will Starks. Hann sær PR-virði í Annie, og tekur hana til fosturs. Hann ger tað fyri sína egnu skyld - og fyri at hjálpa henni. Men tað vísir seg skjótt, at hann verður serstakliga góður við hana á annan hátt. Tí Annie verður - við sínum góða, lætta lyndi ein stór hjálp hjá honum undir valstríðnum. Hóast hann er harður politikari, smeltar hjarta hansara púrasta av henni. Leikarar: Will Stacks: Jamie Foxx, Annie: Quvenzhané Wallis og Frøken Hannigan:
20:50Bilkoyring við dreingjum ((Riding in Cars With Boys))
Í 1965 droymir 15 ára gamla Bev um at fáa eina útbúgving og fer til New York, har hon fer undir at skriva. Men so verður hon við barn við góðsliga, men ikki so vituga, Ray. Foreldrini kroysta hana til at fara úr skúlanum og gifta seg við Ray, men tað fær ikki Bev at gloyma dreymin.Leikarar: Bev: Drew Barrymore. Ray Hasek: Steve Zahn. Jason: Adam Garcia. Fay Forrester: Brittany Murphy. Leonard Donofrio: James Woods. Teresa Donofrio: Lorraine Bracco. Shirley Perro: Rosie Perez.Leikrit: Morgan Ward eftir endurminningum hjá Beverly Donofrio.Leikstjórn: Penny Marshal
22:55Eg eri hetja
I Am LegendFleiri ár eftir at ring sjúka hevur kostað meginpartinum av mannaættini lívið og gjørt tey, sum eftir eru, til vanskapningar ella skepilsi, stríðist ein einsamallur new yorkbúgvi at finna sær heilsubót. Leikstj.: Francis Lawrence Handr.: Mark Protosevich, Akiva Goldsman Leikarar: Will Smith, Alice Braga, Charlie Tahan


text:
Shahin Gaini, yvirlækni á Landssjúkrahúsinum, er 4. mars 2015 vorin knýttur at heilsuvísindaligu megindeildini á Syddansk Universitet sum adjungeraður lektari í ígerðarsjúkum.
Shahin Gaini hevur í forvegin tætt samstarv við Odense Universitetshospital og Syddansk Universitet innanfyri læknafrøðiliga gransking. Tvey ph.d. lesandi á Landssjúkrahúsinum eru innskrivaði á Syddansk Universitet við Shahin Gaini sum vegleiðara.
Granskingarøki er serliga innanfyri sepsis, blóðeitran, mikrobiologi, meningitis og aðrar heilainfektiónir.
kelda: gransking.fo


text:
Í annaðkvøld 9. mars, sjálvan øskudagin, verður høvi at hoyra eitt av okkarar pennhegnastu, men av óskiljandi orsøkum enn at kalla óútgivnu høvundum, men tað er stuttsøguhøvundurin og fyrrverandi formaður í Rithøvundafelagnum Arnbjørn Ólavsson Dalsgarð. At kalla óútgivin - men ikki heilt kortini. Nakrar av søgum sínum hevur Arnbjørn, trekliga, latið á prent í bløð og tíðarrit eitt nú Vencil. Søgurnar hjá Arnbirni kunnu í stuttum lýsast sum hugnám av gerandislívinum og í minimalistiskum stíli, við neyvum málbúna strika tær upp løtumyndir av persónum og samskiftum teirra, sum javnan siga meiri um samtíð okkara og samfelagið enn mangar drúgvari og
dramatiskari lýsingar.
Arnbjørn tók sjálvur annar stig til tíðarritið Vencil og hevur nú í skjótt fimm ár ritstjórna hesum Varðanum í nýføroyskum bókmentum, men starvast annars sum bókavørður á Landsbókasavninum.
Tiltakið byrjar sum vanligt klokkan 20 í Sirkus í Vágsbotni.
Rithøvundafelagið


text:
Ein spennandi andaliga, abstrakt og afturlítandi framsýning eftir Anker Mortensen læt upp í Listasavni Føroya í gjár. Framsýningin fevnir um verk yvir eitt 20 ára skeið, frá 1995 til 2015.
Framsýningin verður kallað Tað andaliga í málninginum. Hetta hóskar væl til stílin hjá Anker, sum kanska fram um aðrar málarar í Føroyum ger tað andliga livandi í sínum málningum. Hann hevur á ein hátt ein úrtøkiligan hátt at lýsa tað ítøkiliga í sínum myndum.
Sum sagt verður í lýsingini av framsýningini, hevur Anker ein abstraktan listabúna, har hansara myndir hava "ein inntonktan frið og andligan dám í ætt við gomlu ikonmálningarnar."
Føroyar síggjast tó aftur í myndunum, og eitt nú síggjast barnarímur, sálmasangur og støð aftur í heitunum. Myndirnar mana so hugløg fram, ið hava ein heilt serligan spirituellan dám.
Listaframsýningin hjá Anker Mortensen verður í Listasavninum fram til 24. juli.


text:
Tú ert ikki einsamøll / einsamallur og tað er ongantíð ov seint at søkja sær hjálp.
Vit møta tær júst har tú ert og kunnu hjálpa tær við at koma víðari í lívinum soleiðis at tú lærir at liva við tí sum hent er og ikki í tí sum hent er.
Ringj á tlf 218881 fyri bráfangis hjálp
Send teldupost á kris@kris.fo ella til
Gvøðbjørg West- gvodbjorg@kris.fo
Sigvør Gregersen – sigvor@kris.fo
Malan Kjærbo – malan@kris.fo
Alt er í trúnaði!
Send spurning til brævkassan og vit senda svar so skjótt vit eru online
Tú ert ikki einsamøll/einsamallur, les um onnur sum kenna tína støðu og sum hava nú brotið tøkina HER
Gvøðbjørg West – Dagligur leiðari á KRIS


text:
Orð og lag: Regin Guttesen
Nógv hjartasár, nógv sorgartár
í heiminum, sum frið ei veita kann
Ein misti mátt, ein fall í fátt
Mangt menniskja, sum onga lukku fann
Men, Gud, Tín rødd
tó nær var stødd
Hon segði: “Hvíl hjá Mær”
Eitt friðarheim Tú gjørdist teim
sum djúpt í sál og sinni vóru nívd
Tú veitti skjól, mær reiddi ból
Í storminum Tú okkum vart ein lívd
Nú lið um lið, stig fyri stig
mót málinum vit ganga somu leið
Børn, kvinnur, menn – um ymisk enn
kom, rættið hond, um ein av vegnum gleið
Og, Gud, Tín rødd
enn nær er stødd
Hon teskar: “Fylgið Mær”
Goym tekstin


text:
Orð: Árni Jacobsen
Lag: Opið Guds elskandi hjarta man standa
Viðmerking: Yrktur í samband við seinasta møti í gamla Betesda, 4. mars 2012.
1. Farin brátt øld er við døgum so mongum,
síðani hornsteinur lagdur varð her.
Reistur varð salur í tíðum so trongum,
verkinum lyfti tann hondin, sum ber.
Lítið var liðið, ið saman var savnað,
kvinnur og menn sótu fáment á brík.
Fjálgt tó av Harranum vórðu tey favnað
– um ei í ognum tey tó vóru rík.
2. Kunngjørt varð orðið hitt dýra um náði
sálir at kalla til frelsu og frið.
Tað fyri mong gjørdist signaður skái,
ið funnu lívd sær við frelsarans lið.
Bønir mót hásæti Himmals tey sendu
og fyri signingar lovprís og tøkk.
Samfelag dýrt við hvønn annan tey kendu,
fegnaðust um, at Guds náði tey røkk.
3. Vaks hesin skari av systrum og brøðrum,
trúføst tey tæntu, sum tíðin hon gekk,
til tey av foldini burtur við øðrum
fluttu, tá ein og ein ferðarboð fekk.
Sjónligir varðar í dag standa eftir
reistir í trúfesti, eyðmýkt og trúgv.
Tænarar nýggir – av Harranum settir –
vísa, at orð Guds til Himmals er brúgv.
4. Orðið er hiðani kunngjørt um landið
og út til fjarskotnar oyggjar og lond.
Arbeiðið drívur Guds orð og Guds Andi,
framtíðin liggur í hansara hond.
Máttu vit øll – bæði ung eins og gomul –
savnast í einleika um Harrans borð,
trúføst í verkinum standa øll somul,
tæna við ábyrgd og lýða hans orð.
5. Ikki í bygningum gjørdir við hondum
velur Gud bústað sín foldini á,
men í tað hjarta, ið loyst varð úr bondum,
flutti hann inn og vil standa tí hjá.
Tær vit tí takka, sum grundaði verkið,
og sum gav ávøkst, sum tíð legðist á.
Fram vit tí ferðast og bera títt merki,
til vit í himmalskum bústøðum stá.


text:
Orð: Jákup Dahl
Lag 1: Gunnar Mikkelsen
Lag 2: Regin Dahl
1. Fuglar flestallir teir fóru avstað,
so hvørt sum teir kendu vetrarins lag;
men tú vart her við frið, vildi ongan veg fara,
tí takki eg tær, lítla, trúfasta stara!
2. Tú víst manst her hava so lítið gott,
her kalt er og vindsamt og ilsligt og vátt,
meðan myrk og long liggur náttin um landið,
og ódnirnar leika, og mikil er vandi.
3. Tó tolin tú balast á degi og nátt,
tú missir ei vón og ei fellur í fátt;
og lættir í ælið og lýsir av degi,
tá fróur tú ert og tú syngur av gleði.
4. So mangan tú væl hevur uggað meg,
tá ið eg var troyttur av tungum veg,
og eg sá teg glaðan á mønuni sita
ella ídnan í flokki á bønum tita.
5. Lær meg at tola og bíða sum tú,
at starvast og stríðast í vón og í trú,
at lætta av trega og syngja av gleði,
tá tað lættir í ælið og lýsir av degi!


text:
Kommunurnar mugu veruliga hugsa av nýggjum, um øll skattaskipanin skal leggjast um – mælt verður til fleiri kommunusamanleggingar, at útjavning fer fram millum stórar og lítlar kommunur og at ein blokkstuðulsskipan verður sett í verk
Allar kommunur eru ikki líka væl fyri. Nakrar eru lítlar og fátækar, aðrar stórar og ríkar. Hetta ætlar skattanevndin at gera nakað við. Ein blokkveiting skal setast í gildi at fíggja eldraøkið og so skal ein kommunal útjavning setast í verk, so tær ríku rinda til tær fátæku.
Blokkur
“Skattanevndin mælir til at broyta verandi fíggingarleist í sambandi við, at kommunurnar nú reka eldraøkið. Landskassin eigur ístaðin at gjalda kommununum eina árliga upphædd (blokkveiting) fyri at reka eldraøkið”, skrivar skattanevndin millum annað.
Avbjóðingin á eldraøkinum gerst alt størri, tí talið av eldri borgarum økist alsamt og harvið útreiðslurnar til bæði starvsfólk og stovnar.
Tá kommunurnar yvirtóku eldraøkið fingu tey afturfyri skattin av eftirlønargjaldinum og endurgjald fyri mistar skattainntøkur frá millum uttanlandsarbeiðarum og fiskimonnum. Hetta er sambært skattanevndini bara nøktandi fyrstu tíggju árini, tí tá fara útreiðslurnar at hækka nógv skjótari.
Nevndin mælir til at missa skattingina av pensjónum og endurgjaldið, og ístaðin fáa ein blokk, sum skal fíggja økið. Tá hann einaferð er lagdur fastur, skulu upphæddirnar hækka við talið av borgarum sum fara upp um 67 ár og lønarvøkstrinum.
Útjavning
Nakrar kommunur hava nógv á kistubotninum, meðan aðrar júst eru komnar niður um eina álíkning og hava fingið fult tamarhald á sínum egnum fíggjarviðurskiftum.
Nevndin tosar um inntøkujavning og útreiðslujavning.
Útreiðslujavningin er millum annað tann omanfyri nevndin blokkstuðulin, so tær við flest gomlum borgarum fáa lutfalsliga hægsta blokkstruðulin.
Tað verður nokk meira stríð um inntøkujavningina.
“Fyrimunurin við kommunalari inntøkuútjavning er í fyrsta lagi, at tænastustøðið í ymisku kommununum kann gerast javnari, og at kappingin um almennu arbeiðsplássini ikki verður so hørð. Vandin fyri, at kommunur koma í eina ónda ringrás við hægri skattaprosenti og størri fráflyting minkar eisini”, skrivar nevndin.
Hon kemur tó ikki nærri inn á, hvussu henda javning skal fara fram.
Lesið meira í blaðnum ella HER


text:
Eftir at turbinurnar á Fossáverkinum í Vestmanna eru renoveraðar, er sjálvur bygningurin eisini blivin renoveraður. Bygningurin er klæddur av nýggjum við bjálving, og hølini innan eru sett í stand, so at bygningurin verður sum nýggjur.
Ventilatiónin í turbinuhøllini er gjørd av nýggjum, so at luftin nú verður tikin inn í bygningin á ovaru síðu, og nýtt avkast er oman móti sjónum. Áður var inntak oman móti sjónum og avkast upp gjøgnum tekjuna.
Bygningurin er ikki broyttur í útsjónd, hóast hann er totalrenoveraður.
Byggiharri: SEV
Bygningsarbeiðstakari: Articon
Ventilatiónsarbeiðstakari: RenoVent
Ráðgevarar: Árni Winther, SMJ Ráðgevandi verkfrøðingar
Byggiár: 2013
Eftir at turbinurnar á Fossáverkinum í Vestmanna eru renoveraðar, er sjálvur bygningurin eisini blivin renoveraður.
Bygningurin er klæddur av nýggjum við bjálving og hølini innan eru sett í stand, so at bygningurin verður sum nýggjur.
Ventilatiónin í turbinuhøllini er gjørd av nýggjum, so at luftin nú verður tikin inn í bygningin á ovaru síðu og nýtt avkast er oman móti sjónum. Áður var inntak oman móti sjónum við avkast upp gjøgnum tekjuna.
At síggja at líkist bygningurin sær sjálvum, soleiðis sum hann altíð hevur sæð út, hóast hann nú er vorðin so at siga totalrenoveraður.
Byggiharri: SEV
Bygningsarbeiðstakari: ArtiCon
Ventilatiónsarbeiðstakari: RenoVent
Ráðgevarar: Árni Winther (ARK), Sofus M. Jakobsen (HVS)
Byggiár: 2013